«Допинг қабул қилгандан кўра фаолиятимни тугатиб қўя қоламан». Афсонавий теннисчи Рафаэль Надаль 34 ёшга тўлди - Daryo\n23:53, 03.06.2020 17088\nИспаниялик афсонавий теннисчи, дунёнинг айни дамдаги иккинчи рақамли ракеткачиси Рафаэль Надаль 3 июнь санасида 34 ёшни қарши олди.\nСпортчи кўплаб жароҳатларига қарамай ўз даврининг энг яхшиларидан бири ҳисобланади. Унинг ҳисобида «Улкан тож» таснифига кирувчи 19 та соврин бор. Шунингдек, Надаль Ролан Гаррос мусобақасида 12 марта ғолибликни қўлга киритган ва бу рекорд натижа ҳисобланади.\nРафаэль қумли кортлардаги муваффақиятли ҳаракатлари билан машҳур. У 59 марта қумли кортларда ўтган мусобақаларда ғолиб бўлган.\nЭътиборингизга Надалнинг энг сара иқтибослари ва фикрларини ҳавола этамиз.\nТеннисга кириб келиши борасида\n«Менга жамоада ўйнаш ёқарди, Тони амакимнинг айтишича, аввалига теннисни зерикарли деб билганман. Бироқ гуруҳда шуғулланганим кейинчалик асқатган. Агар ўшанда кортда фақат мен ва амаким бўлганида, бўғилиб кетардим. Фақат 13 ёшимга келиб, теннис келажагим эканини тушунганман. Кейин у мени шуғуллантиришни бошлаган».\nОна юрти ҳақида\n«Ўз юртим, Манакорга (Мальорка, Испания) келсам бор вақтимни оилам ва яқинларим билан ўтказаман. Бу ерда ҳеч ким менга эътибор қаратмайди, мен оддий йигитман ва бу мен учун жуда муҳим».\nФаолиятини қачон якунлаши борасида\n«Мен теннис ҳақида яхши гаплар айтаман, чунки бунинг эвазига орзу ҳам қилмаган нарсаларга эришдим. Бироқ фаолиятимни танамнинг барча жойларида оғриқ билан якунламоқчи эмасман. Балки Федерер фаолиятини якунлаганда барра бодринг каби бўлар, чунки унда ўзига хос организм бор. На Маррей, на Жокович ва на мен теннисни «бодринг» бўлиб якунлай оламиз».\nҲард майдонлар ҳақида\n«Ҳард (сунъий қопламали майдон) жуда зарарли. Агар келажак авлод кўпроқ ўйнашни хоҳласа ва фаолиятини юқори жисмоний ҳолатда якунлашни истаса, бу кортларда камроқ ўйнаши керак. Менимча, АТП йўл топиши керак ва бундай кортларда мусобақалар ташкил қилишни камайтириши лозим. У тизза, тўпиқ, товон, бел ва барча тана аъзолари учун зарар».\nЎйин олди қўрқуви ҳақида\n«Мен кўп нарсадан қўрқаман. Масалан, қопоғон итдан. Балки кортда жасурдек кўринарман, бироқ аслини олганда қўрқувда бўламан. Ўйинлар олдидан асабийлашмайдиган ўйинчининг ўзи йўқ. Айниқса муҳим ўйинлар олдидан».\n«Менга спорт ёқади ва теннисдан сўнг спортга оид бирорта соҳада ишламоқчиман. Бунга ишончим комил, чунки спортни яхши кўраман. Бу теннис бўлмаса ҳам, аниқ спортга оид бўлади. Албатта, Мальоркада вақт ўтказиш ва дам олиш ёқади. Бироқ менга ҳаракат керак, бирор нима билан шуғулланишим лозим, мотивациям бўлиши керак. Менга диванга ётволиб, телевизор кўриш ёқмайди».\n«Менда жиддий жароҳатлар бўлган ва улардан сўнг янада кучлироқ бўлиб қайтганман».\nДопинг ёки теннисдан кетиш?\n«Мен учун спорт — ҳаёт фалсафаси. Допинг истеъмол қилиш ёки фирибгарликка қўл уришдан кўра фаолиятимни якунлаб қўя қолишни афзал кўраман».\nФаолиятидаги энг яхши ўйин\n«Уимблдон—2008 финалида Рожер Федерерга қарши баҳс — фаолиятимдаги энг муҳим учрашув. Бошқа ҳеч қайси баҳс бунинг яқинига ҳам йўлай олмайди».\n«Рожернинг кўрсаткичлари меникидан юқори — бу ҳақиқат. Бошқа ҳеч ким у каби кўп «Улкан тож»га эга чиқмаган ёки рейтинг етакчилигини сақлаб турмаган. Бу рақамлар унинг тарихдаги энг яхши теннисчи эканини англатиб туради. Рақамлар айнан шунинг учун керак».\nРейтинги паст рақиблар ҳақида\n«Албатта, ҳар бир рақибни ҳурмат қилиш керак ва унинг ғалаба қозониш имкониятини кўриб чиқиш лозим. Рейтингнинг 500-рақамли ракеткачиси билан ҳам бир ёки иккинчи ўриндаги теннисчи билан баҳс юритгандек ўйнаш керак».\nБалиқ овидаги балиқ ва кортдаги рақибнинг фарқи ҳақида\n«Балиқни кўрмайман, рақибни эса — кўраман». Бу «принципиал рақобат» деганларига умуман тушунмайман. Биз бир турдамиз ва ҳамкасбмиз. Бизнинг иш — бир биримизга қарши ўйнаш ва буни бор кучимиз билан адо этиш».\n«Бизнинг давримизда ҳамма жабҳада ғолиб бўлиш жуда қийин. Гап фақат мен ҳақимда эмас. Мен шунчаки ўйинчилардан бириман. Барча мусобақаларда фақат энг яхшилар билан тўқнаш келишга тўғри келади. Ҳеч қайси финалда тасодифан келиб қолган рақиб бўлмайди».\n«Бундай рақиблар борлиги, менинг омадим. Бу янада ривожланиш учун мотивация беради. Кучинга куч қўшиб бормасанг, у ҳолда сен мурдасан — теннис оламидаги рақобат шунақа».\n«Ҳа, мен мусобақанинг биринчи рақамли ракеткачисиман, бироқ биринчи рақамли теннисчи ҳар доим ҳам ютавермайди».\n«Бу спорт — бу ерда ютиш ва ютқазиш мумкин. Бироқ ютқазганлар тарихда қолмайди. Одамлар фақат ғалабаларни ёдда сақлаб қолади».\nАсосий рақиб ҳақида\n«Мағлубият — рақиб эмас. Мағлубиятдан қўрқиш — бу менинг асосий рақибим».\n«Мен ютқаздим — бу фожиа эмас. Бу шунчаки теннис учрашуви. Ҳаётда теннисдан бошқа нарсалар ҳам бор. Уларнинг баъзилари теннисдан ҳам мумкин».\n«Теннис — бу спектакл, бироқ ўйинчилар учун якуний натижа муҳим».\n06:53, 14.06.2020 68671\n22:18, 19.06.2020 45694\nАбрамовга 0, Арвеладзега эса 5. Жиззахда ютқазган «Пахтакор» Тошкентда «Бунёдкор»ни тор-мор қилди\n15:13, 06.06.2020 38655\n06:47 Бугун 0\n06:16 Бугун 1226\n06:01 Бугун 4408\n05:36 Бугун 2978\n09:59, 05.07.2020 144250\n17:05, 06.07.2020 140911\n00:03, 06.07.2020 129141\n17:44, 05.07.2020 128875


Таржимаи ҳол - Ваъда берилган тикланиш\nУилльям Бранхамнинг ҳаёти\nУилльям Бранхам — дунё тарихида фаришта билан гаплашганини айтган биринчи одам эмас; аммо, айтганлари ҳақиқат эканлигини исбот-далилларини унга қараганда кўпроқ келтирган бундай одамлар, эҳтимол, кам топилган бўлар эди (агар улар умуман мавжуд бўлса).\nҒайриоддий туғилиш ва болалик\nВилльям Маррион Бранхам 1909-йил 6-апрелда Кентукки штатида Берксвилл яқинида дунёга келди. Унинг дунёга келган кунида қишлоқи тахта кулбачада ғайриоддий муҳит бўлган эди. Деразадан айланаётган Нур тушиб келди ва бешикни устида муаллақ туриб қолди. Кейинчалик бу Нур бутун ҳаёти давомида Вилльям Бранхамга ҳамроҳ бўлди. Вилльям Бранхам ўнта фарзанддан биринчиси эди. Унинг отаси Чарльз Бранхам Ирландиядан бўлган, онаси Элла эса ярим индеец эди. Иккаласи ҳам бехудо ва динга ҳеч қанақа алоқаси йўқ одамлар эди. Тахминан уч ёшида у биринчи марта Худонинг Овозини эшитди. Унга Ню-Олбани шаҳри яқинида яшаши айтилди ва тез орада бу содир бўлди. Тахминан саккиз ёшида ўша Товуш Биллига гапирди: “Ҳеч қачон ичма, чекма ва танангни ҳеч қандақасига ҳаром қилма. Улғайганингда сен учун хизмат бўлади”.\nВилльям Бранхамнинг Худога келиши\n1923-йили Билли ўн тўрт ёшли ўспирин бўлиб, бахтсиз ҳодисага дучор бўлди. Унинг оёқлари қуролдан яраланиб, натижада уни ўлишига сал қолди. Шунда Раббимиз уни дўзахга тушишига йўл берди. Бу унга қаттиқ таъсир қилди ва у Худога яхши бола бўлиши ва Унга хизмат қилишини ваъда қилди. Бироқ Билли ўз ваъдасини бажаришга шошилмади. 1929-йилда йилда укаси Эдварднинг вафоти Биллини яна Худо билан учрашишга тайёрми ё йўқлиги ҳақида жиддий ўйлашга мажбур қилди.\nКўп ўтмай, Вилльям Бранхам ўша вақтда ишлаган коммунал хизматлар кўрсатиш корхонасида ис-газидан заҳарланиш туфайли касалхонага тушди. Операциядан кейин оғир аҳволда ётиб, яна ўша Овозни эшитди: “Ҳеч қачон ичма, чекма ва танангни ҳеч қандақасига ҳаром қилма. Мен сени чақирган эдим, сен эса келмадинг”. У яна ўлимга жуда ҳам яқин эди. Шунда, Билли Худога ваъда берди: “Исо, агар бу Сен бўлсанг, ер юзига қайтишга ижозат бер, мен Сенинг Хушхабарингни уйларни томидан ва кўча бурчакларидан воизлик қиламан. Мен бу ҳақда ҳаммага айтиб бераман!” Касалхонадан чиққандан кейин Вилльямнинг жисмоний ҳолати оғирлигича қолди, аммо у Худони излашга қатъий қарор қилди. У Муқаддас Китобни ўқишни бошлади. Билли унга қуюндан гапирган Худованд эканлигига амин эмас эди, аммо Муқаддас Китобда у Худо одамларга товуш билан гапирганлигини ва ваҳийлар берганини кўплаб мисолларини топди.\nҒайритабиий Хушхабарга тайинланган\nУ черковма-черков юриб, эски одат бўйича одамларни алтарга чақирадиган жойни топишга ҳаракат қилди. Бир куни кечқурун у Худога нисбатан кучли чанқоқликка эга эди, У билан учрашишни истади, шунда у уйни орқасидаги эски оғилхонага бориб, тиз чўкди ва тавба ибодатида кечирим сўраб, ўзича Худо билан гаплаша бошлади. Шу пайтда шийпонга Нур кириб келди ва хоч шаклига кирди ва Нурдан келган Овоз у билан у билмаган тилда гаплашди. Бу нарса икки марта содир бўлди, шундан кейин Бранхам ака елкасидан оғир юк олинганини ҳис қилди. “Энди мен ўзимни уйда ушлаб туролмас эдим... Шу билан бирга, агар Худованд ваъз қилишимни истаса, унда У мени шифолайди ҳам. Шунинг учун мен мой билан мойланишга ишонишадиган черковга бордим ва дарҳол шифоландим.\nШунда мен Масиҳнинг шогирдлари бугунги кундаги кўпгина хизматчи акаларда бўлмаган бир нарсага эга бўлганликларини тушундим. Шогирдлар Муқаддас Руҳда чўмдирилган эдилар, шунинг учун касалларни шифолаш ва Унинг номидан буюк мўжизаларни амалга оширишган. Шундай қилиб, мен Муқаддас Руҳда чўмдирилиш учун ибодат қила бошладим ва уни олдим.\nОгайо дарёсидаги сувда чўмдириш, 1933-йилни 11 июни\nОлти ой ўтгач, бир куни, Худо менга қалбимдаги энг катта истакни берди. У мен билан нур шуъласида гаплашиб, ваъзгўй бўлиб касаллар учун ибодат қилишимни буюрди ва уларни ҳар қандай дарддан шифолашини айтди. Мен воизлик қилишга киришдим ва Уни буюрганларини бажара бошладим. Оҳ, дўстим, мен сенга содир бўлган барча нарсалар ҳақида айтиб беролмайман: кўрларнинг кўзлари очилди, оқсоқлар юра бошлади, одамлар саратондан шифоландилар ва турли мўжизалар рўй берди” (ваъз «Исо Масиҳ кеча, бугун ва абадий худди Ўшадир»).\nХудога келиш, чақириқ, Муқаддас Руҳда чўмдирилишдан кейин, Вилльям Бранхам учун унинг ҳаётидаги бахтиёр давр бошланди. Ўзи туғилган ўз шаҳрида, Жефферсонвиллда, бу хизматга эндигина келган 24 ёшли ёш ваъзхон учун ажойиб бўлган чодирдаги йиғилишлар ўтказишни бошлади ва улар муваффақиятли эди.\n1933-йил 11-июнда Бранхам ака Огаёо дарёсида (Жефферсонвилл ш.) Исо Масиҳ Номи билан сувдан чўмдирилишни ўтқазди, чўмдирилишни истаганларни сони мингга яқин эди. Ўн еттинчи одам сувга кирганда ғайритабиий воқеа юз берди (ўша пайтда дарё бўйида турган кўплаб одамлар буни гувоҳи бўлишди): Вилльям Бранхам бошини кўтарганида титраб турган Нурни кўрди. Нурдан бир Овоз гапирди: “Яҳё пайғамбар Исо Масиҳнинг Биринчи Келишини башорат қилиш учун юборилганидек, сенга Унинг Иккинчи Келишини башорат қилиш учун мактуб топширилган”.\nБранхам ака ғайритабиий башорат инъомига эга бўлди, у аниқ амалга ошган ваҳийлар кўра оларди. Шунингдек, Каломни билиш, шифоланиш ва мўжиза яратиш инъомига эга эди.\nХудди шу йили (1933), хизматларни қаерда ўтказиш ҳақида савол турганида, Худо унга черкови Жефферсонвиллдаги ташландиқ ҳовуз ўрнида қурилишини очди. Мамлакатдаги молиявий инқироз ва биродарларнинг шубҳаларига қарамай, бир неча ҳафта ичида бинонинг тамал тоши қўйилди. Кейинчалик у ерда ажойиб ваъзлар ваъз қилиниб, лентага ёзилади ва дунё бўйлаб тарқатилади. Қурилиш шу йилнинг сентябр ойи охирида якунланган эди.\nБахтли никоҳ ва ҳалокатли қарор\n1934-йил 22-июнда Билл Хоуп Брумбах опага уйланди. 1935-йилда улар Билли Пол Бранхам исмли ўғил кўрдилар.\nХоуп ва Билл Бранхам мандолин ва гитара билан.\n1936-йилда Бранхам ака Мишавакидаги йиғилишда элликчилар ва Руҳнинг инъомлари билан учрашди. Бу унинг элликчилар ҳаракати билан биринчи учрашуви эди. Шунингдек, у ушбу учрашувларнинг бирида ваъз қилди, шундан сўнг у турли черковлардан келиб ваъз қилишини илтимос қилган кўплаб таклифномалар олди. Аммо қайнонасининг босими ва баъзи ҳолатлар сабаб у бу таклифларни рад этишга мажбур бўлди. Билл бутун мамлакат бўйлаб хушхабарчи хизматини бажариш учун Худонинг биринчи чақириғига эътибор бермади. Бу унинг ҳаётидаги энг даҳшатли хато эди, бу хато унга жуда қимматга тушди.\n1936-йил 27-октябрда унинг қизи Шарон Роуз туғилди. Ноябр ойида унинг ҳаётига “қора парда” туша бошлади – бунинг бошланиши, акаса Чарльзнинг улими бўлди. Икки ҳафта ўтиб, 20-ноябр куни отаси юрак хуружидан вафот этди. 1937-йил бошида унинг рафиқаси Хоуп касал бўлиб қолади. Уларнинг ҳудудида кучли сув тошқини бошланади. Касаллик оғирлашди ва 22-июл 1937-йилда Хоуп касалхонада сил касаллигидан вафот этди ва хотинининг жасади ўликхонага олиб борилиши биланоқ, уни ўлаётган чақалоқ Шарон Роуз билан хайрлашишга чақиришди. Хотини дафн қилинган куни қизи ҳам вафот этди. Бу Бранхам ака ҳаётидаги энг кучли синов вақти эди.\nҚайғуларни енгиш йўлида\nБилл қайғуларидан халос бўлгач, у хушхабарчи сифатида ўз хизматини давом эттирди. Худо унинг ибодатларига жавоб берарди, у доимо атрофидаги хизматчилар ҳукм қиладиган ваҳийлар кўрар эди. Буларнинг барчаси Биллни чалкаштирар эди ва бу ваҳийлар Худоданлигига ишончи комил эмасди.\n1941-йил 23-октябрда Вилльям Бранхам Меда Бройга уйланди. Ушбу никоҳдан Ривқо, Сора ва Жозеф Бранхамлар туғилди.\nХудо Ҳузуридаги Фаришта\n1946-йили Бранхам акага Фариштанинг ғайритабиий ташрифи бўлди. Унинг ғайриоддий тўғилиши ва ўзгача ҳаёти бутун дунё одамларига Илоҳий шифоланиш инъомини келтиришини билдирдириши айтилган эди унга. У шоҳлар ва монархлар учун ибодат қилади, кўплаб одамларга ваъз қилади ва минглаб муҳтожлар унинг олдига маслаҳат учун келади. Худди Мусо пайғамбар сингари, унга ҳам Худодан юборилганини тасдиқлаш учун иккита белги берилган эди. Биринчиси, бу қўлидаги белги: кишининг ўнг қўлини ўзининг чап қўли билан олиб, у ҳар қандай вирусли касалликни борлигини тебранишлар бўйича аниқай оларди. Иккинчи белги –ваҳийлар орқали юрак сирларини билиш. ("Фариштанинг олдимга қандай келгани ва Унинг топшириғи")\nЯнги хизматнинг бошланиши\n1946-йилда унинг хизмати номаълумликдан миллий миқёсдаги эътирофга ўтди ва тез орада бутун дунёда бўйлаб имоннинг тикланишига туртки бўлди. Худованд унинг хизматини аломатлар ва мўжизалар билан тасдиқларди. Барча ваҳийлар хатосиз эди ва аниқ амалга ошарди. Минглаб одамлар унга турли жойлардан ибодат эҳтиёжлари билан кела бошладилар. У одамлар учун эрта-ю кеч ибодат қилар эди. 1947-йилдан бошлаб Бранхам ака Жек Моор, Гордон Линдсей («Шифоланиш овози» журналини директори), Демос Шакариан («Тўлиқ Хушхабар Тадбиркорлари» директори), Майнер Арганбрайт, Фред Босворд билан ҳамкорлик қила бошлади. Бу хизматдан Орал Робертс, А. Аллен, Т. Осборн, У. Фримен, Жек Ко, Кеннит Хейгин каби йигирманчи асрнинг машҳур хушхабарчилари келиб чиқдилар. Бугунги кунга қадар у Христиан тарихчилари томонидан эллигинчиларни ўзгартирган ва, ўз ўрнида, бугунги кунда ҳар бир протестант деноминациясига таъсир қилаётган харизматик ҳаракатни бошлаган, 1950-йилларнинг илоҳий шифоланиш уйғонишини “отаси” ва “асосчиси” сифатида тан олинган. Унинг камтарлиги ва бутун шон-шарафни Худога беришга тайёрлиги, Худога хизмат қила олишига ишонган кўпчилик одамларнинг қалбида қатъият ва жасорат уйғотди.\nБранхам ака хизматидаги таъсирчан воқеалар\n1947-йилдан бошлаб Бранхам аканинг ваъзлари аудиоплёнкага ёзиб олиниб, тарқатила бошланди.\n1950-йил 24-январда Техас штатининг Хюстон шаҳрида, йиғилишларнинг бирида Бранхам аканинг боши устида ғайритабиий Мавжудотнинг сурати олинган эди. Бу Олов Устуни кўринишидаги Раббий эди. Ўша йили у Скандинавия мамлакатларига ташриф буюрди: Швеция, Финляндия, Норвегия.\n1951-1954 йилларда Вилльям Бранхам ўша пайтгача тарихдаги энг йирик Христиан йиғилишлари ўтказган эди. 1951-йилда Жанубий Африкага саёҳат қилинди.\nЎн ҳафта бўлган вақтида 11 та йирик шаҳарларда 120 тадан ортиқ йиғилишлар ўтказилди, уларга ярим миллионга яқин одам ташриф буюрди. Ушбу йиғилишларда кунига 30 минггача одам Исо Масиҳга ўз ҳаётини бағишлашарди. 1954-йилда Бомбей шаҳридаги (Ҳиндистон) йиғилишларнинг бирида 300 000 га яқин одам бўлган эди. Бу энг катта товбага чақирув эди ва уларнинг барчаси Масиҳни қабул қилди. Америкада ва чет элларда унинг хизматига бўлган талаб битмас-туганмас эди. Бироқ, Вилльям Бранхамни бу бутунлай қониқтирмас эди, нимадир нотўғри бўлиб туюларди.\n1954-йилнинг охирида Муқаддас Руҳ уни ўзининг халқаро имонни тиклаш кампанияларида одамларга Худо Каломидан очилишларни чуқурроқ ўргатишга ундаганини ҳис қилди. У ваъз қилаётган нарса умумқабул қилинган таълимотлардан тубдан фарқ қилар эди, бироқ, бу тўғридан-тўғри Худованд Тахтидан келар эди. Ушбу Сўз кўпчилик диндор одамлар томонидан қаршилик билан кутиб олинган эди, албатта.\n1955-йилда Швецарияга бораётган вақтида Раббийнинг Фариштаси яна суратга олинган эди (“фотогалерея” бўлимига қаранг). 1956-йилда Мексикага саёҳат бошланди, ушбу йиғилишларда шифоланиш ва ўликларни тирилиши мўжизалари рўй берган эди. Билли ҳар куни ибодат сўровлари ва таклифномалар ёзилган хатларни халталари билан оларди, аммо у, шубҳасиз, уни кутган ҳамма жойга бора олмасди. Бранхам ака матони устидан ибодат қилиб, инжил усулидан фойдаланди, у мато тўпларини устидан ибодат қиларди ва уни майда бўлакчаларга бўлиб, манзил бўйича узатишарди. Натижада, сон-саноқсиз одамлар шифо топдилар ва бугун ҳам қабул қилишда давом этмоқдалар.\n1950-йилларнинг ўрталаридан бошлаб Вилльям Бранхам ўз эътиқодлари ҳақида очиқчасига эълон қила бошлади ва Муқаддас Китобнинг асосий таълимотларини ваъз қила бошлади.\n1960-йилгача у Америка ва Канаданинг турли штатларида хушхабар тарқатиш сафарларида бўлган.\n1960-йилда Бранхам ака ғайриоддий руҳий кечинмага эга эди, унинг натижасида “вақт пардаси ортида” бўлган эди, яъни у осмонга кўтарилган эди. Бу кечинма унинг кейинги ҳаётига ўчмас таасурот қолдирди.\nЕтти Черков Даврларини Баёни\n1960-йил охирида Бранхам ака ваъзлар туркумини ваъз қилди, кейинчалик улар “Етти Черков Даврининг Баёни” номли китобига киритилди. Ушбу китобга Бранхам акага очилган кўплаб асосий таълимотлар киритилган. 1961-йил 8-январда, Жефферсонвиллдаги черковда (скиния) ғайритабиий Нур, Бранхам ака доскага олдин чизган Черков Даврларини расмини деворда такрорлади.\nТусонга кўчиш, Аризона штати\nВилльям Бранхам ва унинг оиласи 1963-йил 4-январда Аризона штатининг Тусон шаҳрига кўчиб кетишди. Унга етти Фариштани учратиш кечинмаси орқали Худодан ғайритабиий ваҳий олиши очилган эди. Бу 1963-йил 28-февралда, у ғарбда, одам қадами етмаган жойда содир бўлди. Бранхам ака фаришталар олдига кўтарилган эди, улар ўз қанотлари билан ғайритабиий булут ҳосил қилдилар ва у суратга олинган.\n1963-йил 17 мартда Вилльям Бранхам Ваҳий китобининг олтинчи ва еттинчи бобларидан етти муҳрлар бўйича ваъзлар туркумини ваъз қилишни бошлади. Ўша йилнинг ёзида, унинг хизматини асоси бўлган ваъзлари янгради: «Масиҳ — Худонинг ошкора сири», «Белги», «Айблов».\n1964-йилда у Американинг ғарбий соҳили ҳукм бўлишини башорат қилган. Бир ой ўтиб Аляскани зизила силкиди. Бранхам ака бу ҳодиса ҳақида бутун ер юзи бўйлаб ҳукмни бошланиши деб айтади.\n1965-йилнинг бошида яна бир машҳур ваъз - “Никоҳ ва Ажралиш”, жиддий бўлган бу мавзуга ойдинлик киритган. 1965-йил апрелда Бранхам ака Лос-Анжелес шаҳри ҳақида башорат қилиб, уни бир километр чуқурликка чўкиши ва сув босишини айтди. Ушбу башорат Исо Капернаҳум ҳақида айтганига ўхшарди.\nПайғамбарнинг сўнгги кунлари\nВилльям Бранхам касалхонада вафот этди. Худо ўз топшириғини бажарган Ўзининг хизматкорини уйига олиб кетди.\nБу Худонинг одами нафақат буюк хушхабарчи эди, балки унинг таъсири оддий одамнинг илҳоми сарҳадларидан ташқари эди. Ўзининг пайғамбари Вилльям Маррион Бранхам орқали Худо Ўз халқига ва бу авлодга ташриф буюрди.


Муҳим савол-жавоблар: 76-80 – саволлар\nBy IxlosOrg on 08/31/2021 Без рубрики\n76-савол: Дуонинг қандай турлари бор?\nЖавоб: Дуо икки қисмга бўлинади:\nБиринчи қисм: ибодат дуоси. Унга намоз, рўза ва улардан бошқа ибодатлар мисол бўлади. Намоз ўқиган ёки рўза тутган аёл ҳолат тили билан Аллоҳдан мағфират қилишини, азобидан асрашини сўраб дуо қилган ҳисобланади.\nИккинчи қисм: сўраш ва талаб қилиш дуоси. Аллоҳ таолодан тил билан дунё ва охират яхшилигини сўраш.\n77-савол: Руқяни таърифланг. Унинг қандай турлари бор?\nЖавоб: Руқя деб инсондан бирон зарарни кетказиш учун ўқиладиган сўзларга — дам солишга айтилиб, азайим — дуохонлик ҳам дейилади. Руқянинг шаръан жоиз ва ножоиз бўлган кўринишлари бор.\nШаръан жоиз бўлган руқяда учта шарт жамланганда жоиз бўлади:\n1) Аллоҳнинг каломи, суннатда келган дуолар, Аллоҳнинг исм ва сифатлари билан бўлиши;\n2) Араб тилида ва маъноси тушунарли бўлиши;\n3) Руқя фақат Аллоҳнинг изни ва тақдири билан таъсир қилади, деб эътиқод қилиш.\nРуқя бемор кишига (тупук аралаш) суфлаб дам солиш билан, сувга ўқиб, бетоб кишига ичириш ёки сувни унинг устига қуйиш билан қилиниши мумкин.\nҚайтарилган ёки ножоиз руқя: Аллоҳдан бошқага дуо қилиш ёки маънолари билинмаган исмлар ва тилсимларни ўз ичига олган дуолар билан дам солишдир.\n78-савол: Бошқалардан руқя қилиб қўйишларини сўрашнинг ҳукми нима?\nЖавоб: Шифони фақат Аллоҳ таоло беради, руқя қилдириш шифо топишга сабаб бўлади, деган эътиқод билан бўлса, бошқалардан руқя қилишларини сўраш жоиз ва Аллоҳга таваккул қилишга зид эмасдир.\n79-савол: Тумор нима? Тумор тақишнинг ҳукми нима?\nЖавоб: Кўз тегиши ёки жин чалишига қарши ёки бирон касалликдан сақланиш учун болаларнинг бўйинларига ёки қўлларига осиб қўйиладиган кўз мунчоққа ўхшаган нарсалардир. Баъзан беморлар ва катта кишилар ҳам тақиб олишади. Тумор тақиш ҳаромдир, унинг ичига хоҳ Қуръон оятлари ёзилган бўлсин, хоҳ ундан бошқа нарсалар, фарқи йўқ. Негаки, тумор тақиб олган киши у яхшилик келтиради ёки ёмонликдан сақлайди, деган эътиқод билан қалбини туморга боғлайди. Ҳолбуки, фойда берувчи ҳам, зарарни кетказувчи ҳам ёлғиз Аллоҳ таолодир.\nПайғамбар саллаллоҳу алайҳи ва саллам шундай марҳамат қилганлар: “Ким тумор таққан бўлса, ширк келтирибди” (Аҳмад ривояти).\nҲалқа осиб олиш ҳам, ип боғлаб олиш ҳам тумор тақиш ҳукмига киради.\n80-савол: Табаррук қилишни таърифланг ва унинг турларини айтинг.\nЖавоб: «Табаррук» арабча сўз бўлиб, «барака сўраш» деган маънони англатади. Барака ҳам арабча сўз бўлиб, яхшиликнинг кўп бўлиши ва доимий қолиши маъносини билдиради. Табаррук қилиш икки қисмга бўлинади:\nШариатда рухсат берилган табаррук. Шариатда муборак экани билинган бирон нарсадан барака кутиш. Масалан, замзам сувини шифо учун ичиш каби.\nТақиқланган табаррук. Шариатда рухсат берилмаган нарсалардан барака сўраш. Масалан, дарахт ва тошларни табаррук қилиш ёки Иброҳим мақомини, Пайғамбар саллаллоҳу алайҳи ва саллам ёки солиҳ инсонлар қабрларини табаррук қилиб олиш каби.\nAvvalgi maqolaҲидоя шарҳи | 229 | Эр-хотин ажрашса, болани ўз қарамоғига олишга она ҳақлироқдир (2)\nKeyingi maqola Ҳидоя шарҳи | 230 | Аёлга нафақа бериш боби (1) | Шайх Содиқ Самарқандий


Одамлар яхши яшаши учун зарур шароитлар яратиш – барча раҳбарларнинг асосий вазифасидир - UzTV New York, Inc.\nДавлатимиз раҳбари 24 февраль куни қишлоқ хўжалигини ривожлантириш, енгил саноат ва энергетика корхоналарини ташкил этиш лойиҳалари билан танишди, янгиланган намунавий лойиҳалар асосида бунёд этилган уй-жойларда бўлиб, одамлар билан дилдан суҳбатлашди. Қашқадарё вилоятини ижтимоий-иқтисодий ривожлантириш, аҳоли учун муносиб турмуш шароити яратиш масалаларига бағишланган йиғилиш ўтказилди. Ушбу тадбирларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда «Халқ билан мулоқот ва инсон манфаатлари йили» Давлат дастуридаги мақсад-вазифалар ўз ифодасини топди.\nҚарши шаҳрида ҳам маҳалла фуқаролар йиғинлари фаолияти самарадорлигини ошириш, улар учун замонавий шароит яратиш борасида изчил ишлар амалга оширилмоқда. Яқинда «Гулшан» маҳалла фуқаролар йиғинининг янги биноси фойдаланишга топширилгани бунинг далилидир.\nГулшан маҳалласи Қарши шаҳридаги намунали маҳаллалардан. Уч ярим мингдан зиёд аҳоли истиқомат қилаётган маҳалла ҳудудида жамоат тартиби ва хавфсизлигини таъминлашда фуқаролар йиғини раиси ва ходимлари профилактика инспектори билан биргаликда иш олиб боради. Президентимиз ташаббуси билан ҳафтанинг пайшанба куни «Профилактика куни» деб белгилангани бу йўналишдаги чора-тадбирларни изчил амалга ошириш, маҳалла ҳудудида ҳуқуқбузарлик ва жиноятчиликка қарши курашиш, унинг олдини олишда муҳим омил бўлмоқда.\n«Гулшан» маҳалла фуқаролар йиғини ҳудудида профилактика инспектори оиласи билан яшаши учун турар-жой барпо этилган. Давлатимиз раҳбари ушбу хонадонда яратилган шароитлар билан танишди.\nПрезидентимиз Қарши шаҳрида электроника маҳсулотлари ишлаб чиқариш лойиҳаси билан танишди. Бу ерда йилига TCL бренди остида 25 минг дона замонавий телевизор, 15 минг «Samsung» чангютгичи, 100 мингдан ортиқ розетка ва электр узатгич маҳсулотлари ишлаб чиқариш кўзда тутилган.


Ўзбекистон Президенти Шавкат Мирзиёев Покистон Бош вазири Навоз Шариф билан учрашди - Darakchi\nЎзбекистон Президенти Шавкат Мирзиёев Покистон Бош вазири Навоз Шариф билан учрашди\nЖАМИЯТ 09.06.2017, 12:30\nТеглар: Ўзбекистон, Англия Премьер-лигаси, Шавкат Мирзиёев\nЎзбекистон Республикаси Президенти Шавкат Мирзиёев ўзи учун ажратилган қароргоҳда Покистон Ислом Республикаси Бош вазири Навоз Шариф билан учрашди, деб ёзади ЎзА.\nУчрашувда асосий эътибор мамлакатларимиз ўртасидаги ҳамкорликнинг бугунги ҳолати ва уни янада ривожлантириш истиқболлари, минтақавий хавфсизликни мустаҳкамлаш масалаларига қаратилди.\nЎзбекистон Покистоннинг ШҲТга аъзо давлат сифатида қабул қилинишини қўллаб-қувватлаб, ташкилотга раислиги даврида бу масалага алоҳида эътибор қаратди.\nМамлакатларимиз халқаро майдонда бир-бирини қўллаб-қувватлаб келмоқда. Ўзбекистон ва Покистон ўртасидаги сиёсий, савдо-иқтисодий, маданий-гуманитар ва бошқа соҳаларда давлатлараро, ҳукуматлараро ва идоралараро 50 га яқин ҳужжат имзоланган. Мамлакатимизда Покистон билан ҳамкорликда ташкил этилган 55 корхона фаолият кўрсатмоқда.\nЎзбекистон Покистонга пахта толаси, кўнчилик хомашёси, транспорт ва туризм хизматларини экспорт қилади. Покистон мамлакатимизга дори воситалари, кимё ва қишлоқ хўжалиги маҳсулотлари етказиб беради, транспорт хизмати кўрсатади.\nПрезидентимиз Шавкат Мирзиёев Ўзбекистон Покистон билан кўп қиррали ва ўзаро манфаатли ҳамкорликни янада ривожлантириш тарафдори эканини қайд этди.\nПокистон Бош вазири Навоз Шариф Покистон Ўзбекистон билан барча соҳаларда ҳамкорликни янада кенгайтиришдан манфаатдор эканини таъкидлади.\nНаманган вилоятида ЙТҲлар оқибатида ҳайдовчи ва пиёдалар ҳалок бўлди


Путин россияликлар билан 14-марта очиқ мулоқот қуради\n09:40 / 14.04.2016\n14-апрель куни Россия президенти Владимир Путин «Владимир Путин билан бевосита мулоқот» кўрсатуви орқали мамлакат аҳолиси билан алоқага чиқади ва россияликларнинг саволларига жавоб қайтаради.\nОдатда Россия халқи давлат раҳбарига ижтимоий-иқтисодий масалалардаги саволлар, яъни, комуннал хизматлар соҳасидаги муаммолар, турар жой ва йўллардаги аҳвол масалаларида мурожаат қилади.\nПрезидент ўз навбатида, амалдорларга муайян топшириқлар беради ёки айрим ҳолатларда фуқаролар муаммоларини шахсан ўзи ҳал қилади.\nКўрсатув дастури анъанавий тарзда 14 йилдан буён амалга оширилади. 2011 йилгача президен халқ билан куз ёки қиш (асосан декабрь ойида) фаслларида тўғридан-тўғри мулоқот қилганди. 2012 йилдан буён апрель ойи танланадиган бўлди.\nТрансляция Москва вақти билан куннинг қоқ ярмида бошланади, уни “Первый”, “Россия 1”, “Россия 24” каналлари, “Маяк”, “Вести FM” ва “Радио России” радиоканаллари эфирга узатади.\nПрезидентнинг чиқишини интернет сайтларида махсус дастурлар орқали кузатиш, Россия Ижтимоий каналида кар-соқовлар учун таржима воситасида тинглаш имкони бўлади.\nДастур студиясига сиёсатчилар, жамоат арбоблари ва машҳур телесюжет қаҳрамонлари таклиф этилади. Улар Путинга тўғридан тўғри савол беришлари мумкин бўлади.\nБундан ташқари, мамлакатнинг турли ҳудудларида ташкил этилган кўчиб юрувчи студиялар орқали аҳоли давлат раҳбарига тўғридан тўғри мурожаат қила олади.\nСуҳбат қанча давом этиши маълум эмас. Рекорд давомийлик 2013 йили қайд этилган, ўшанда президент аҳоли билан 4 соату 48 дақиқа давомида мулоқот қилган.\nПрезидентнинг матбуот котиби Дмитрий Песковнинг маълум қилишича, «Владимир Путин билан бевосита мулоқот»га саволлар юбораётган россияликларни миллий валюта курси ташвишга солмайди.\nАйни вақтда аҳоли мурожаатларини қабул қилиш ишлари давом этмоқда.


Aллоҳ таоло Каломи шарифида илмнинг нақадар улуғлиги, илм олиш фазилати ҳақида кўп оятлар нозил қилган. Жумладан:\n«Айтинг: “Биладиганлар билан билмайдиганлар тенг бўлурми?!» мазмунли ояти карима моҳиятини теран тафаккур қилсак, ҳозир жамият ҳаётида имом-хатибларнинг ўрни юқори ва масъулияти оғир экани маълум бўлади.\nДарҳақиқат, Ислом дини имом-хатиблар зиммасига катта вазифалар юклайди. Имом-хатиб Аллоҳ таолонинг марҳамати билан диний ва дунёвий илмлардан баҳраманд бўлиб, улуғ устоз, мударрис ва муаллимлардан етарли ва зарур билимларни олади. Шунингдек, халқимиз ибодатларни тўғри адо этишида, маросимларни рисоладагидек ўтказишида ва динимизнинг эзгу таълимотларини мўмин-мусулмонларга тўғри етказишда имом-хатибларнинг хизматлари жуда каттадир.\n«Имом» арабча сўз бўлиб, тўғри йўлга бошловчи, олдинда турувчи, раҳбарлик қилувчи ва пешво каби маъноларни англатади. Шунингдек, фақат савоб ишларни қилувчи инсон маъносини ҳам беради. Бир сўз билан айтсак, имом кишиларни дунё ва охиратда ҳам фойдали эзгу амалларга чақирувчи, ҳидоятга етакловчидир. Қуръони каримда айни шу маънони ифода этувчи бир қанча оятлар бор:\n«Эсланг, Иброҳимни бир неча сўзлар билан Рабби имтиҳон қилганида, уларни мукаммал адо этди. Шунда (Аллоҳ): «Албатта, Мен сени одамларга имом (пешво) қиламан», деди...» (Бақара, 124).\nوَوَهَبْنَا لَهُ إِسْحَاقَ وَيَعْقُوبَ نَافِلَةً وَكُلّاً جَعَلْنَا صَالِحِينَ وَجَعَلْنَاهُمْ أَئِمَّةً يَهْدُونَ بِأَمْرِنَا وَأَوْحَيْنَا إِلَيْهِمْ فِعْلَ الْخَيْرَاتِ وَإِقَامَ الصَّلَاةِ وَإِيتَاء الزَّكَاةِ\nОятлар мазмунидан шундай хулоса чиқариш мумкин – имомлик вазифаси юқори мартабадир. Иброҳим алайҳиссалом кўп имтиҳонлардан муваффақиятли ўтганларидан кейин Аллоҳ таоло иноят қилиб, имомликни ато этган. Маълум бўладики, ҳар қандай кишига ҳам имом деб эргашиб бўлмайди. У албатта, солиҳ инсон бўлиши лозим. Имом одил, қалби пок, бутун вужуди билан кишиларга хизмат қилиши, илм соҳиби бўлиши, молу дунёга ўч бўлмаслиги, оёғи ердан узилиб қолмаслиги керак. Имомлик мансаб ҳам, лавозим ҳам эмас, балки улкан масъулиятдир.\nҚуръони карим оятларида «имом» яхшиликка бошловчи маъносида қўлланганини ҳам алоҳида таъкидлаш лозим. Шу боис кўп оятларда келтирилган «имом» сўзи расуллар ва пайғамбарларга йўналтирилган. Расуллар ва пайғамбарларнинг табиатида эса фақат ҳидоят, итоат, имон каби фазилатлар бор, холос.\nУламолар тасниф этган китобларда имомлик масалаларига махсус боблар бағишланган. Абул Ҳасан Али ибн Муҳаммад Мовардий шундай дейди: «Барча кишилар имомнинг фикрини қўллаб-қувватлайди. Шу тариқа, имомлик уларга бир пойдевор каби бўладики, элу юрт ва дин қоидалари ўша пойдевор асосида барқарорликка эришади...» Муфассир Фахриддин Розий эса имом жуда кўп кишилар орасидан танланган бир шахс эканини ёзади.\nИбн Халдун имомлар мўмин-мусулмонлар ибодатига раҳбарлик қилиш билан бирга дунёвий ишларида ҳам, маданий ва ижтимоий ҳаёт мазмун-моҳиятини тўла очиб беришда ҳам ўзига хос ўринга эга эканини баён қилади. Аббосийлар даврида ибодатларга махсус диний таълим олган киши бошчилик қилиши белгилаб қўйилган. Шу тариқа, ушбу одат мустаҳкам қоидага айланади.\nЮқоридаги келтирилган оятлар ва фикр-мулоҳазалардан хулоса қилиб айтсак, имом – диний ўқув юртларидан бирини битирган, диёнатли, яхши ахлоқли, илмли, адолатли, шариат аҳкомларига оғишмай амал қилувчи ва мамлакатдаги ислоҳотларни тўғри тушунган ҳамда диний соҳа раҳбарияти тавсияси асосида вазифага тайинланган масъул кишидир.\nШуни ҳам таъкидлаш жоиз, жамиятимизда «имом» ва «имомлик» тушунчалари кўп қўлланилади. Биз бу тушунчаларни айнан инсонларни Қуръони карим ва ҳадиси шарифда белгилаб берилган кўрсатмалар мазҳабимизга мос равишда тўғри баён этиб, оғишмай амал қилишга чорловчи, хайрли ишларга ундовчи ва юртда кечаётган ислоҳотларни онгли тушунувчи киши маъноларида ишлатамиз.\nМамлакатимизда имом-хатибларнинг ҳар томонлама малакали, намунали бўлишлари ва улар мўмин-мусулмонлар эҳтиёжларини тўла қондиришларини таъминлаш мақсадида жуда кўп хайрли ишлар қилинмоқда. Аввало, улар диний ўқув юртларида ўқитилади.\nҲозирги давр имомлари нафақат диний, балки дунёвий билимларга ҳам эга бўлишлари лозим. Улар бундан йигирма, йигирма беш йил аввалги имомлардан тубдан фарқ қилиши керак. Замон талаби шуни тақозо этмоқда. Шунинг учун ҳам имом ўз устида мунтазам ишлаши, касб маҳорати, билим савиясини ошириб бориши зарур. Шунингдек, мамлакатимизда кечаётган турли ислоҳотлар, қўшни мамлакатлар ва узоқ хорижда юз бераётган воқеа ва ҳодисалар, халқаро ҳаётдан доимий равишда хабардор бўлиши ҳамда буларни кенг халқ оммасига тўғри етказиш керак. Шундагина имом ҳақиқий пешво мақомини олади ва халқ ҳурматини қозонади.\nМўмин-мусулмонлар учун имом-хатибнинг ҳар бир сўзи ва иши ибратдир. Шунинг учун имомлар жамоат жойларида, халқ орасида намуна бўлишлари лозим. Ҳаёт шундай, оддий одамда ҳар қанча камчилик бўлса, бошқалар унга катта эътибор бермайди. Аммо элга панду насиҳат қиладиган имом-хатибларда андак нуқсон сезилса, халқ кўнглида, дарров: «Бу имом халқни бир ишга даъват қилар экан-у, ўзи бошқа ишни қиларкан», деган шубҳа пайдо бўлади. Шунинг учун имом-хатиблар барча яхши ишларда намуна, камтарлик, сахийлик каби фазилатларга эга бўлишлари лозим.\nШундай экан, бугунги кун имом-хатиблари зиммаларидаги юксак масъулиятни чуқур ҳис қилган ҳолда асл ва эзгу диний маърифатни, мотуридия таълимоти, ҳанафий мазҳаби ҳукмларини оммага чиройли равишда етказишлари, Ватан равнақи, юрт тинчлигини таъминлаш ва халқ фаровонлигини оширишга муносиб ҳисса қўшишлари зарур.\nХулоса қилиб шуни билмоқ ва идрок этмоқ керакки, имом-хатибларимиз олган билим ва тажрибаларини кун сайин ошириб боришлари лозим. Зеро, биз ҳозир XXI асрда яшамоқдамиз. Дунё халқларининг маданиятлари бир-бирларига яқинлашиб, уйғунлашиб бормоқда. Барча соҳаларда янгилик ва кашфиётлар пайдо бўлмоқда. Илму фан, техника ва ахборот алмашувлари жиддий суръатлар билан кучайиб бормоқда. Мана шундай шароитда имом-хатибларимиз, диний уламоларимиз ўз устиларида ишлаб, илмий савияларини оширишларини замоннинг ўзи тақозо қилмоқда.\nАгар ҳозирги аср кишиси бир кун ахборот воситаларидан бехабар қолса, замондан анча орқада қолган бўлади.\nБинобарин, имом-хатибларимиз ҳар куни диний билимларини зиёда қилиш ҳаракатида бўлиш билан бирга дунёда рўй бераётган ҳар қандай воқеа ва ҳодисалардан хабардор бўлишлари масжид қавми билан мулоқат қилганда уларнинг барча диний саволларига асосли жавоб бераолишлари талаб этилади. Мана шундай масъулиятли ва шарафли ишларда барча имом-хатибларимизга Аллоҳ таолодан тавфиқу иноятни сўраб қоламан.\nДругие материалы в этой категории: « Уламоларимизни эъзозлаш\tАҳли илмнинг ортидан “гапиришга” эҳтиёт бўлинг! »


Лукашенко кузда Ўзбекистонга келади\nБеларусь президенти 15-16 сентябрь кунлари Самарқандда бўлиб ўтадиган ШҲТ саммитида иштирок этишни режалаштирган.\n2022 йилнинг сентябрь ойида Беларусь президенти Александр Лукашенко Ўзбекистонга ташриф буюришни режалаштирмоқда. Бу ҳақда Sputnik Беларусь мамлакат бош вазири Роман Головченкога таяниб, хабар берди.\nРоман Головченкога кўра, Лукашенко ташрифи давомида Ўзбекистон президенти Шавкат Мирзиёев билан учрашади, шунингдек, 15-16 сентябрь кунлари Самарқандда бўлиб ўтадиган Шанхай ҳамкорлик ташкилоти (ШҲТ) саммитида иштирок этади.\nЭслатиб ўтамиз, Россия президенти Владимир Путин ҳам кузда Ўзбекистонга ташриф буюриши кутилмоқда.\nШҲТнинг Самарқанд саммити 2022 йил 15-16 сентябрь кунлари бўлиб ўтади.\nШҲТга Ўзбекистон, Хитой, Россия, Қозоғистон, Қирғизистон, Тожикистон, Покистон, Ҳиндистон ва Эрон аъзо бўлган. Саммитда Афғонистон, Мўғулистон ва Беларусь ташкилотда кузатувчи, Туркия эса мулоқот бўйича ҳамкор сифатида иштирок этади.\nКиритилди: 22:22 21.06.2022. Ўқилди: 1998 марта. Фикрлар сони: 10 та.\nБилдирилган фикрлар (10 )


Озиқ-овқат саноати уюшмаси ташкил этилди\n27 ноябр 2021, Тошкент вақти: 10:21\nТошкентдаги супермаркетлардан бири.\nЎзбекистонда Озиқ-овқат саноати уюшмаси ташкил этилди. Уюшма матбуот хизмати маълумотига кўра, янги ташкилот Aдлия вазирлиги томонидан ши йил 29 октябрида давлат рўйхатидан ўтказилган.\nУюшманинг асосий вазифалари этиб қуйидагилар белгиланган:\nозиқ-овқат саноатини ривожлантириш;\nхусусий сектор фаолиятини қўллаб-қувватлаш;\nмаҳаллий тадбиркорларнинг хорижий инвесторлар билан шартномалар тузишига кўмаклашиш;\nқўшимча қийматга эга маҳсулотлар ишлаб чиқариш ҳажмини кўпайтириш;\nмамлакат озиқ-овқат маҳсулотларининг чет давлатларга катта масштабдаги экспортини амалга оширилишини таъминлаш.\nОзиқ-овқат саноати уюшмаси раислигига бунгача Қандолатчиликни ривожлантириш уюшмаси раиси лавозимида фаолият юритган Баҳодир Умиршайхов тайинланди.\nУюшма озиқ-овқат маҳсулотлари ишлаб чиқарувчи барча маҳаллий корхоналарни ўз аъзолигига қабул қилишини, ташкилотни молиялаштириш аъзолик бадаллари эвазига амалга оширилишини очиқлаган.\nМаълумотларга кўра, Ўзбекистонда озиқ-овқат саноати соҳасида 3200 дан зиёд корхона фаолият юритади. Мазкур объектларда 200 дан ортиқ маҳсулот тури тайёрланади.


“Ҳоким кубоги": “Нефтчи-1”дан яна бир ғалаба! » Скачать музыку бесплатно новинки музыки 2016-2017\n“Ҳоким кубоги": “Нефтчи-1”дан яна бир ғалаба!\nКомментариев: 0 Просмотров: 258 Дата: 3-02-2016, 04:32 Бугун Қиргулидаги “Нефтчи” СК стадионида Наманганнинг “Норин” ҳамда “Нефтчи-1” жамоалари ўзаро рақобат олиб боришди. Бу сафарги ўйинда Андрей Фёдоров Ўткир Юсуповга илк дақиқалардан имконият берди. “Ёзёвон-Лочинлари”га қарши баҳсда Абдумавлон Абдужалилов жамоа дарвозасини қўриқлаган эди. Шунингдек, ярим ҳимоячи Дамир Низанов ҳам “Норин”га қарши асосий таркибда ўйин бошлади. Айтиш керакки, Дамир “Ёзёвон-Лочинлари”га қарши рақобатда ўзидан яхши таассурот қолдирган эди. Ўйинга келадиган бўлсак, беллашув “Нефтчи-1” футболчиларининг кичик ҳисобдаги ғалабаси билан якунланди. Отабек Исроилов томонидан киритилган тўп Андрей Фёдоров шогирдларига турнирдаги иккинчи ғалабани тақдим этди. Маълумот ўрнида, “Нефтчи-1” ўтган галги баҳсда “Ёзёвон-Лочинлари” жамоаси 4:1 ҳисобида таслим қилган эди. “Ҳоким кубоги-2016”. Қиргули. “Нефтчи” СК стадиони. “Норин” (Наманган) – “Нефтчи-1” (Фарғона) 0:1 Гол: Отабек Исроилов. “Норин”: Артум Парвонов, Алижон Алижонов, Алишер Абдуллаев, Шоирбек Рўзиев, Фаррух Нурбоев, Сардор Сафаров, Достон Ибрагимов, Элдор Эргашев, Анвар Абдуқодиров, Шокир Ёқубжонов, Умар Тўхтасинов. Захирадан ўйинга қўшилганлар: Жавоҳир Садиров, Муҳаммад Нуриддинов, Дилнур Маликов, Шаҳбоз Эргашбоев, Илҳом Тожибоев, Муқум Тошматов, Искандер Исмоилов. “Нефтчи-1”: Ўткир Юсупов, Шукур Пўлатов, Достон Турсунов, Илхом Бойдедаев, Умид Қодиров, Мухсин Убайдуллаев, Сардор Эминов, Алишер Саматов, Шерзод Ҳакимов, Дамир Низанов, Отабек Исроилов. Захирадан ўйинга қўшилганлар: Абдумавлон Абдужалилов, Сардор Қулматов, Дилёр Ирматов, Жавоҳир Расулов, Бахтиёр Ёқубов, Абдураҳмон Абдулхақов, Мурод Бобожонов. Эслатиб ўтамиз, “Нефтчи-1” навбатдаги ўйинини 3 февраль куни “Андижон” жамоасига қарши олиб боради. Андижонликларга қарши беллашув ҳам Қиргулидаги “Нефтчи” СК стадионида бўлиб ўтади. Учрашув соат 15:00да бошланади. “Нефтчи” ПФК матбуот хизмати. - деб хабар бермоқда Stadion.uz нашри.


Квантавир | medu.uz - Дорилар ҳақида маълумотлар ўзбек тилида\nHome Йўриқномалар Квантавир\nПрепаратнинг савдо номи: Квантавир\nТаъсир этувчи модда (ХПН): энтекавир\nфаол модда: 0,5 мг ёки 1,0 мг энтекавир;\nёрдамчи моддалар: повидон (К-30), лактоза моногидрати, микрокристалл целлюлоза (101 тури), микрокристалл целлюлоза (102 тури), кросповидон (ХЛ), магний стеарати, тозаланган сув, пушти Опадрай 03В240005 (1,0 мг)/оқ Опадрай 03B28796 (0,5 мг).\nПлёнка қобиқ билан қопланган таблеткалар 0,5 мг: оқ ёки деярли оқ рангли қобиқ билан қопланган учбурчак таблеткалар.\nПлёнка қобиқ билан қопланган таблеткалар 1,0 мг: пушти рангли қобиқ билан қопланган учбурчак таблеткалар.\nФармаакотерапевтик гуруҳи: вирусларга қарши восита.\nАТХ коди: J05AF10\nЭнтекавир HBV полимеразага нисбатан кучли ва селектив фаолликка эга бўлган гуанозин нуклеозидининг аналоги хисобланади. Энтекавир фосфор гуруҳини бириктириб, хужайра ичидан Т1/2 15 соатга тенг бўлган фаол трифосфатни (ТФ) ҳосил қилади. ТФ нинг хужайра ичидаги концентрацияси энтекавирнинг хужайрадан ташқаридаги даражаси билан бевосита боғлиқ, бунда “плато”ни бошланғич даражасидан кейин препаратни аҳамиятли даражада тўпланиши кузатилмайди. Табиий субстрат деоксигуаназин-ТФ билан рақобатлашиб, энтекавир-ТФ вирусли полимеразанинг барча 3 функционал фаоллигини: (1) прайминг HBV полимераза, (2) прегеном иРНК негатив занжирининг тескари транскриптазаси ва (3) HBV ДНК позитив занжирининг синтезини ингибиция қилади. Энтекавир-ТФ ингибирлаш константаси (Ki) 18-40 мкМ бўлган хужайра ДНК ά-, β-, δ-полимеразаларнинг кучсиз ингибитори хисобланади. Бундан ташқари, энтекавир-ТФ ва энтекавирнинг юқори концентрацияларида γ-полимераза ва HepG2 хужайраларнинг митохондрияларида ДНК синтезига нисбатан ножўя самаралари аниқланмаган.\nСоғлом одамларда энтекавир тез сўрилади, ва плазмада максимал концентрацияси 0,5-1,5 соатдан кейин аниқланади. Энтекавир 0,1 дан 1 мг гача бўлган дозаларда такрорий қабул қилинганда максимал концентрациясини (Cmax) ва “концентрация-вақт” эгри чизиғи остидаги майдонини (AUC) дозага пропорционал равишда ошиши аниқланади. Ичга кунига бир марта қабул қилинганида 6-10 кундан кейин мувозанат ҳолатига эришилади, бунда плазмадаги концентрацияси тахминан 2 марта ошади. Мувозанат ҳолатида плазмада максимал (Cmax) ва минимал (Cmin) концентрациялари, 0,5 мг дозада қабул қилинганида мувофиқ 4,2 ва 0,3 нг/мл, 1 мг дозада қабул қилинганида мувофиқ 8,2 ва 0,5 нг/мл ни ташкил этган. 0,5 мг энтекавир ичга ёғлиқ, ва ёғсиз овқат билан қабул қилинганида, минимал даражада сўрилиши (овқат билан қабул қилинганида 1-1,5 соатга ва оч қоринга қабул қилинганида 0,75 соатга секинлашиши), Cmax ни 44-46% га пасайиши ва AUC ни 18-20% га пасайиши кузатилган.\nЭнтекавирнинг баҳоланадиган тақсимланиш ҳажми организмдаги сувнинг умумий ҳажмидан юқори бўлган, бу препаратни тўқималарга яхши киришидан далолат беради. in vitro шароитларида энтекавир одам зардобидаги оқсиллар билан тахминан 13% га боғланади.\nЭнтекавир CYP450 ферментлар тизимининг субстрати, ингибитори ёки индуктори ҳисобланмайди. Одамлар ва каламушларга нишонланган 14С-энтекавир юборилганидан кейин оксидланган ёки ацетилланган метаболитлари аниқланмаган, II фаза метаболитлари (глюкуронидлар ва сульфатлар) эса катта бўлмаган миқдорда аниқланган. Максимал даражага эришилганидан сўнг энтекавирнинг плазмадаги концентрацияси биоэкспоненциал равишда пасайган, бунда ярим чиқарилиш даври 128-149 соатни ташкил этган. Кунига бир марта қабул қилинганида препаратнинг концентрациясини 2 марта ошиши (кумуляцияси) юз берган, яъни самарали ярим чиқарилиш даври тахминан 24 соатни ташкил этган.\nЭнтекавир асосан буйраклар орқали чиқарилади, бунда мувозанат холатида дозанинг 62%-73% сийдикда ўзгармаган ҳолда аниқланади. Буйрак клиренси дозага боғлиқ эмас ва минутига 360 дан 471 мл гача бўлган чегарада ўзгариб туради, бу препаратни гломеруляр фильтрация ва найчалар секрецияси орқали чиқарилишидан далолат беради.\nКатталарда сурункали В гепатити:\nжигарни компенсацияланган шикастланиши ва вирусли репликация бўлганида, зардоб трансаминазалари (аланинаминотранфераза, АЛТ; ёки аспартатаминотрансфераза, АСТ) нинг фаоллигини ва жигарда яллиғланиш жараёнлари ва/ёки фибрознинг гистологик белгилари ошиши бўлганида;\nжигарнинг декомпенсацияланган шикастланиши бўлганида қўлланади.\nЭнтекавирни ичга, оч қоринга (яъни овқатдан кейин камида 2 соат ўтгач ва навбатдаги овқатланишдан камида 2 соат олдин) қабул қилиш керак.\nЖигарнинг компенсацияланган шикастланиши бўлган пациентлар учун энтекавирнинг тавсия этиладиган дозаси кунига бир марта 0,5 мг ни ташкил этади.\nЛамивудинга резистентлиги бўлган пациентларга (яъни анамнезида ламивудин билан даволаш фонида В гепатити вируси билан виремия бўлган пациентлар, ёки ламивудинга резистентлиги тасдиқланган пациентларга) 1 мг энтекавирни кунига бир марта буюриш тавсия этилади.\nЖигарнинг декомпенсацияланган шикастланиши бўлган пациентларга 1 мг энтекавирни кунига бир марта буюриш тавсия этилади.\nКреатинин клиренси пасайганида энтекавирнинг клиренси камаяди. Креатинин клиренси < 50 мл/мин бўлган, шу жумладан гемодиализда ва давомли амбулатор перитонеал диализда бўлган пациентларда энтекавирнинг дозасига, 1-жадвалга мувофиқ, тузатиш киритиш тавсия этилади.\n1-жадвал. Буйрак етишмовчилиги бўлган пациентларга энтекавирнинг тавсия этиладиган дозалари.\n(мл/мин) Илгари нуклеозидли препаратларни қабул қилмаган пациентлар Ламивудинга резистент пациентлар ва жигарнинг декомпенсацияланган шикастланиши бўлган пациентлар\n≥ 50 0,5 мг кунига бир марта 1 мг кунига бир марта\n30 – < 50 0,5 мг ҳар 48 соатда 1 мг ҳар 48 соатда\n10 – < 30 0,5 мг ҳар 72 соатда 1 мг ҳар 72 соатда\nГемодиализ* ёки давомли амбулатор перитонеал диализ 0,5 мг ҳар 5-7 кунда 1 мг ҳар 5-7 кунда\n* Энтекавирни гемодиализ сеансидан кейин қабул қилиш керак.\nЖигар етишмовчилиги бўлган пациентларда энтекавирнинг дозасига тузатиш киритиш талаб этилмайди.\nКекса пациентларда энтекавирнинг дозасига тузатиш киритиш талаб этилмайди.\nОвқат ҳазм қилиш тизими томонидан: кам ҳолларда (≥1/1000, < 1/100): диарея, диспепсия, кўнгил айниши, қусиш.\nМарказий нерв тизими томонидан: тез-тез (≥1/100, < 1/10): бош оғриғи, толиқиш; кам ҳолларда (≥ 1/1000, < 1/100): уйқусизлик, бош айланиши, уйқучанлик.\nПостмаркетинг маълумотлар (учраш тезлигини аниқлаш мумкин эмас):\nИммун тизими томонидан: анафилактоид реакция.\nТери ва тери ости қавати томонидан: алопеция, тошма.\nЖигар томонидан: трансаминазаларнинг фаоллигини ошиши.\nМоддалар алмашинуви томонидан: лактоацидоз (умумий толиқиш, кўнгил айниши, қусиш, қорин бўшлиғида оғриқ, тана вазнини тўсатдан пасайиши, хансираш, нафас фаолиятини тезлашиши, мушакларни бўшлиги), айниқса жигарнинг декомпенсацияланган шикастланиши бўлган пациентларда кузатилиши мумкин.\nБундан ташқари, жигарнинг декомпенсацияланган шикастланиши бўлган пациентларда қўшимча қуйидаги ножўя самаралари аниқланган:\nТез-тез: қонда бикарбонат концентрациясини пасайиши, АЛТ фаоллиги ва билирубиннинг концентрациясини норманинг юқори чегарасига нисбатан 2 мартадан кўпроқ қийматга ошиши, альбуминнинг концентрацияси 2,5 г/дл дан кам, липазанинг фаоллигини нормага нисбатан 3 мартадан кўпроқ қийматга ошиши, тромбоцитларнинг концентрацияси 50000/мм3 дан паст; кам ҳолларда: буйрак етишмовчилиги.\nэнтекавирга ёки препаратнинг хар қандай бошқа компонентига юқори сезувчанлик.\nлактозани кам учрайдиган наслий ўзлаштираолмаслик, лактаза танқислиги ёки глюкоза-галактозани мальабсорбциясида қўллаш мумкин эмас.\nЭнтекавир асосан буйрак орқали чиқарилиши туфайли, энтекавир ва буйрак фаолиятини пасайтирувчи ёки найчалар секрецияси даражасида рақобат қилувчи дори воситалари бир вақтда қўлланганида, зардобда энтекавир ёки шу дориларнинг концентрацияси ошиши мумкин. Энтекавир ламивудин, адефовир ёки тенофовир билан бир вақтда буюрилганида, дориларнинг ахамиятли ўзаро таъсири аниқланмаган.\nЭнтекавирни буйрак орқали чиқариладиган ёки буйракларнинг фаолиятига таъсир қиладиган бошқа препаратлар билан ўаро таъсири ўрганилмаган. Энтекавир шундай препаратлар билан бир вақтда буюрилганида, пациентлар синчков тиббий кузатув остида бўлишлари керак.\nНуклеозид аналоглари, шу жумладан энтекавир билан монотерапия ҳолида ва антиретровирус препаратлари билан мажмуада даволанганда, баъзида пациентнинг ўлимига олиб келувчи лактоацидоз ва стеатоз билан кечувчи яққол гепатомегалия ҳоллари таърифланган.\nЛактоацидозни ривожланишига ишора қилиши мумкин бўлган симптомлар: умумий толиқиш, кўнгил айниши, қусиш, қорин бўшлиғида оғриқ, тана вазнини тўсатдан пасайиши, хансираш, нафас фаолиятини тезлашиши, мушакларни бўшлигидан иборат. Хавф омиллари бўлиб аёллар, семизлик, нуклеозид аналогларини узоқ муддат қўллаш, гепатомегалия хисобланади. Кўрсатилган симптомлар пайдо бўлганида ёки лаборатор жиҳатдан тасдиқланган лактоацидозда, препарат билан даволашни тўхтатиш керак.\nВирусларга қарши даволаш, шу жумладан энтекавир билан даволаш, бекор қилинганидан сўнг гепатитни зўрайиш холлари таърифланган. Бундай холларнинг кўпчилиги даволашсиз ўтиб кетган. Бироқ оғир асоратлар, шу жумладан фатал ҳолатлар, ривожланиши хам мумкин.\nБу асоратларни даволашни бекор қилиш билан боғлиқлиги номаълум. Даволаш тўхтатилганидан сўнг вақти-вақти билан жигар фаолиятини назорат қилиш керак. Зарурати бўлганида вирусларга қарши даволашни қайта бошлаш мумкин.\nВ гепатити/ОИТВ-инфекцияси билан хасталанган пациентлар\nАнтиретровирус даволаш олмаётган, ОИТВ инфекцияси ва В гепатити билан хасталанган пациентларга энтекавир буюрилганида, ОИТВ нинг чидамли штаммлари ривожланиш хавфи бўлиши мумкинлигини хисобга олиш керак. Энтекавир ОИТВ инфекциясини даволаш учун ўрганилган эмас ва бундай ҳолатда қўллаш учун тавсия этилмайди.\nВ гепатити/С гепатити/D гепатити билан хасталанган пациентлар\nВ гепатити/С гепатити/D гепатити билан хасталанган пациентларда энтекавирнинг самарадорлиги юзасидан маълумотлар йўқ.\nЖигарнинг декомпенсацияланган шикастланиши бўлган пациентлар\nЖигар томонидан жиддий ножўя самараларни ривожланиш хавфи юқорилиги аниқланган, хусусан Чайлд-Пью таснифи бўйича жигарнинг декомпенсацияланган шикастланишини С синфи бўлган пациентларда кузатилган.\nШунингдек бу пациентлар лактоацидоз ва гепаторенал синдром каби буйраклар томонидан специфик ножўя самаралар ривожланиш хавфига кўпроқ мойил бўладилар. Шунинг сабабли лактоацидознинг клиник белгилари ва буйрак фаолиятини бузилишини аниқлаш мақсадида пациентларни синчиклаб кузатиш, шунингдек ушбу пациентлар гурухида мувофиқ лаборатория текширишлар (“жигар” ферментларининг фаоллиги, қонда сийдик кислотасини концентрацияси, қон зардобида креатинин концентрацияси) ни ўтказиш керак.\nЛамивудинга резистент пациентлар\nВ гепатити вирусида ламивудинга чидамли мутацияларни мавжудлиги, энтекавирга резистентлик ривожланиш хавфини оширади. Шу сабабли ламивудинга резистент пациентларда вируслар титрини тез-тез мониторинг ўтказиш ва зарурати бўлганида чидамлилик мутацияларини аниқлаш мақсадида мувофиқ текширишлар ўтказиш талаб этилади.\nБуйрак фаолиятини бузилишлари бўлган пациентлар учун дозалаш тартибига тузатиш киритиш тавсия этилади.\nЖигар трансплантациясини ўтказган пациентлар\nЖигар трансплантациясини ўтказган пациентларда энтекавирнинг хавфсизлиги ва самарадорлиги номаълум. Жигар трансплантациясини ўтказган, ва циклоспорин ёки такролимус каби буйрак фаолиятига таъсир қилиши мумкин бўлган иммунодепрессантларни олаётган пациентларни, энтекавир билан даволашдан олдин ва даволаш вақтида буйрак фаолиятини синчиклаб назорат қилиш керак.\nПациентлар учун умумий маълумот\nЭнтекавир билан даволаниш, В гепатитини юқиш хавфини камайтирмаслиги ва, шунинг учун мувофиқ эҳтиёткорлик чоралари кўрилиши лозимлиги хақида пациентларни огоҳлантириш керак.\nПрепаратнинг хар бир таблеткаси 120,5 мг (0,5 мг таблеткалар) ёки 241 мг (1 мг таблеткалар) лактоза сақлайди. Шу сабабли, лактозани кам учрайдиган наслий ўзлаштиролмаслик, лактаза танқислиги ёки глюкоза-галактоза мальабсорбцияси бўлган пациентларга препаратни қўллаш тавсия этилмайди.\nҲомиладор аёлларда адекват ва яхши назоратли тадқиқотлар ўтказилмаган.\nКвантавир хомиладорлик вақтида, препаратни қўллашдан кутиладиган потенциал фойда хомила учун потенциал хавфдан устун бўлган ҳолатдагина қўлланиши керак.\nЭнтекавирни аёллар сутига ўтиши ҳақида маълумотлар йўқ. Препарат қўллаш вақтида эмизиш тавсия этилмайди.\nПациентларда препаратнинг дозасини ошириб юборилиш холатлари юзасидан чекланган маълумотлар бор. Препаратни 20 мг гача бўлган дозада 14 кун давомида ёки 40 мг гача бўлган бир марталик дозаларни қабул қилган соғлом кўнгиллиларда, кутилмаган ножўя кўринишлар бўлмаган. Препаратнинг дозаси ошириб юборилганида пациент синчков тиббий кузатувда бўлиши ва зарурати бўлганида стандарт тутиб турувчи даволаш ўтказилиши керак.\n30 ёки 90 таблеткадан алюмин блистерда.


12:36 06.10.2017 (Янгиланган 12:37 06.10.2017) Ҳавола олиш\nЖабрланганларни Москвага олиб келиш масаласи ҳал қилинмоқда, воқеа жойида тиббиёт ва психологлар хизматлари ишламоқда, терговгача суриштирув олиб борилмоқда\nТОШКЕНТ, 6 окт — Sputnik. Владимир вилоятида автобус ва поезд тўқнашган жойда терговгача суриштирув олиб борилмоқда, шунингдек, жабрланганларни Москвага олиб келиш масаласи ҳал қилинмоқда.\nМосква транспорт бўйича ҳудудлараро тергов бошқармаси йўловчи поезди ва автобус тўқнашуви ҳолати бўйича терговгача суриштирув ишларини олиб бормоқда, деб хабар берди Россия тергов қўмитаси матбуот хизмати.\nВладимирдаги фожиа тафсилотлари - дастлабки хулосалар\nБугун Москва вақти билан тунги уч яримларда Қозоғистон давлат рақамига эга автобус ва Санкт-Петербург — Нижний Новгород йўналиши бўйича ҳаракатланаётган поезд тўқнашиб кетган.\nВоқеа жойида Россия ФВВ ёнғин ўчириш-қутқариш бўлинмалари ишламоқда, йўловчиларга тиббий ва психологик хизмат кўрсатиш ташкил этилган. Владимир вилояти раҳбарияти тиббий хизматчилар билан биргаликда ҳалокатда жабрланганларни Москвага олиб бориш масаласини ҳал қилмоқда.\n"Жабрланганларни олиб кетиш масаласи ҳал қилинмоқда. Бизга ҳозиргина Леонид Михайлович Рошаль қўнғироқ қилди. У консультациялар ўтказишга тайёр. Транспорт тиббий хизмати шу ерда ва биз шифокорлар иш олиб бормоқдамиз, ишлар якунига етиши билан жабрланганларни олиб кетиш ҳақида қарор қабул қиламиз", — деди вилоят соғлиқни сақлаш департаменти директори Александр Кирюхин.\nРошаль жабрланганларни Москвага олиб келишни таклиф қилган. Ҳозирда касалхонада учта катта ёшлилар ва икки нафар бола ётибди. Болалар уч-тўрт ёшларда.\nШифокорлар ФВВ ташкил этган вақтинчалик жойлаштирув марказига жойлаштирилган йўловчиларни текширишмоқда.\nЭслатиб ўтамиз, ичида Ўзбекистон фуқаролари бўлган Қозоғистон рақамига эга Mercedes автобуси темир йўлни кесиб ўтаётиб юрмай қолган. Автобусдаги йўловчилар ухлаётган бўлган. Автобусда жами бўлиб 50 киши бўлган, улардан 15 нафари ўзбекистонлик бўлганлиги айтилмоқда. Йўловчиларнинг 34 нафари автобусдан тушишга улгурган.


Илм — ёруғлик, жаҳолат — зулматдир — XOJA BUXORIY O'RTA MAXSUS BILIM YURTI\nИлм — ёруғлик, жаҳолат — зулматдир\nИнсонийликнинг энг муҳим шартларидан бири, бу маънавий ва маърифий билим олиш ҳамда касб-ҳунар эгаллаш бўлиб, ёшларни комил инсон қилиб тарбиялаш, вояга етказишда муҳим омиллардан ҳисобланади.\nҲар бир инсон ёшлик вақтида илм ва маърифат, ҳунар ва санъатга эга бўлишга ҳаракат қилмаса, ҳаёти давомида кўплаб қийинчиликларга дучор бўлиши тайин. Халқимизда “Ғайратликдан имон қутилмас” деган нақл бор. Ғайрат қилишлик имонга, виждоннинг поклигига далолат этади. Ҳазрати Умар эшик олдида бекор ўтирган бир кишини кўриб, “Ғайратсиз кишилардан Худо безор…” деган экан.\nАқл идроксиз, илму ҳунарсиз киши ҳамиша фойдасиз бўлиб, ҳеч кимга манфаат етказмайди. Гўёки тиканли бута каби танаси бор аммо сояси йўқ. Халқимизда “Идрок сўқир бўлса, кўрар кўздан не фойда” деган нақл бежизга айтилмаган бўлса керак.\nДемак, ҳар бир ота-она фарзандига молу дунё эмас, балки ақлли, идрокли, дидли, фаросатли қилиб тарбиялаб, одоб-ахлоқ, илму ҳунарни мерос қилиб, қолдириши лозим. Ривоят қилинишича: “Миср ҳукмдори билан Рум ҳукмдори ўзаро келишиб, дўстлик аҳдини туздилар ва орадаги адоватга барҳам бердилар. Ҳатто Миср ҳукмдори Рум ҳукмдорининг қизини ўғлига никоҳлаб, қизини эса Рум шаҳзодасига узатди. Уларнинг дўстлик ва қариндошлик алоқалари узоқ давом этди. Бир куни Рум ҳукмдори қудасига бу мазмундаги мактубни йўллади: Кўзларимизнинг нурлари бўлмиш азиз фарзандларимизнинг бизлардан кейин ҳам фароғатда яшамоқликлари учун ҳозирдан чора-тадбир кўришимиз керак. Мен ўғлим учун жуда кўп олтин жамладим. Чиройли боғ ва сарой барпо эттирдим. Сиз ҳам шундай қилгандирсиз? Миср ҳукмдори мактубни ўқиб табассум қилди ва бу жавобни йўллади: Азизим, мен сиздан кўра сал бошқачароқ йўл тутдим. Вафосиз мол-дунё ва матоҳларига илтифот этмаганим туфайли ўғлимга олтину жавҳарлар эмас, илм, ҳунар, одоб, ахлоқни мерос этиб қолдиришни истадим. Уни илмли, ҳунарли, хушахлоқли қилиб тарбияладим. Уни яхши адаб либоси билан безадим. Мол-дунёга қачондир завол етади, аммо мен қолдираётган меросга ҳеч замон завол етмайди. Бу мерос фарзандимни ҳар қандай бало-офатлардан омон сақлагай.” деган экан.\nБугунги кунда ўз илму ҳунари, одоб-ахлоқи билан ҳалол касб қилиб, бойлик орттираётган, элга хизмат қилиб, дуо олаётган мардлар сон – саноқсиз топилади. Лекин, орамизда шундай баднафс, текинтомоқ кимсалар ҳам бор эканки, улар ўткинчи мол – дунё учун ватанини, ҳамюртларини ва ҳатто қариндошларини сотишдан қайтмайдилар. Бундай разиллик, тубанлик ботқоғига ботган кишиларни оммавий ахборот воситалари орқали барчамиз кўриб, билиб турибмиз.\nОят ва ҳадислардан маълумки, қайси бир банданинг энг асосий мақсади ва ташвиши дунё бўлса, гарчи у бой-бадавлат бўлса-да, Аллоҳ унинг кўзи олдига фақирлигини келтиради. Келажаги ҳақида ёмон ва ташвишли фикрлар гирдобига солади. Ҳирси ва очкўзлигини зиёда қилади. Бундай банда қалб хотиржамлиги, сокинлик неъматидан бебаҳра қолади. Доимо бирон-бир ўткинчи муаммолар устида сарсон-саргардон ҳолида кезади. Вақтини фақат дунёнинг ўткинчи муаммолари билан ўтказади. Унга тақдирида ёзилган ризқидан бошқа насиба етмайди ва унга хайр-барака ҳам берилмайди.\nДинимиз мол-мулкнинг энг яхшиси ва ёқимлиси пешона тери билан топилганини таъкидлаш баробарида ишёқмаслик, танбаллик, бекорчилик, тиланчилик, ўзгаларга юк бўлиш каби иллатлар гирдобига тушиб қолишдан огоҳлантириб, бу каби зарарли одатлардан қайтарган.\nРасулуллоҳ (с.а.в): “Ким одамларнинг қўлига қарам бўлмаслик ва иффатини сақлаш учун ҳалол мол-дунё талаб қилса, юзи тўлин ой кечасидаги ой каби (порлаган ҳолда) бўлиб Аллоҳга йўлиқади”, деганлар. Бошқа бир ҳадисда эса: “Ким мол дунёни мақтаниш ва бошқалардан кўплиги билан фахрланиш учун талаб қилса, Аллоҳ таолони ўзига ғазаб қилган ҳолда учратади”, деб марҳамат қилганлар.\nБилимли, доно, илмига амал қилган инсонлар жоҳиллик, бефарқлик, ялқовлик каби иллатлардан халос бўлади, тинмай меҳнат қилади, кишилар ўртасида ҳурмат-эътибор қозонади. Ота ҳам, она ҳам яхши ният билан фарзандлар салоҳиятини бош мақсад деб билишса ва уларни одоб-ахлоқли, илму ҳунарли қилиб тарбияласалар, албатта гўзал оқибатга эришилади.\nPrevious Қуръон оятларидан ғаразли манфаатларда фойдаланманг!\nNext Оилада аёлнинг вазифаси


Р. ТОШПЎЛАТОВ ВА БОШҚАЛАРНИНГ ИШИГА ОИД — Teletype\nР. ТОШПЎЛАТОВ ВА БОШҚАЛАРНИНГ ИШИГА ОИД\nYouTube тармоғидаги Jamoatchiliknazorati каналида жойлаштирилган видеолавҳа юзасидан маълумот\nФуқаролик ишлари бўйича Янгиқўрғон туманлараро судининг 2020 йил 25 февралдаги ҳал қилув қарори билан даъвогарнинг даъво аризаси рад қилинган.\nФуқаролик ишлари бўйича Наманган вилоят суди апелляция инстанциясининг 2020 йил 3 сентябрь кунги ажрими билан фуқаролик ишлари бўйича Янгиқўрғон туманлараро судининг 2020 йил 25 февралдаги мазкур иш юзасидан чиқарилган ҳал қилув қарори бекор қилиниб, даъвогар М. Абдуллаеванинг мажбурий тартибда кўчириш ҳақидаги даъво аризасини қаноатлантириб, жавобгарлар Р. Тошпўлатов, О. Тошпўлатова ва Л. Миркаримовани вояга етмаган фарзандлари билан Косонсой тумани, “Гулистон-2” МФЙ, Дўстлик кўчаси, 8-уй, 1-хонадондан мажбурий тартибда кўчириш ҳақида янги ҳал қилув қарори қабул қилинган.\nКосонсой тумани, “Гулистон-2” МФЙ, Дўстлик кўчаси, 8-уй, 1-хонадон\n1993 йил 8 июлда Давлат мулкини бошқариш ва хусусийлаштириш қўмитаси Наманган вилоят бошқармасининг 7669-сонли давлат ордерига асосан даъвогар М. Абдуллаевага тегишли.\nНизоли хонадон Косонсой туман кадастр хизмати давлат корхонасида 2001 йил 7 сентябрда 0079551-сон билан рўйхатдан ўтказилиб, мулкдор сифатида даъвогар М. Абдуллаева номига давлат рўйхатидан ўтказилган. Шунга кўра, ҳозирда даъвогар М. Абдуллаева низоли хонадон мулкдори ҳисобланади.\nМуқаддам фуқаролик ишлари бўйича Янгиқўрғон туманлараро судининг 2019 йил 31 июль кунги ҳал қилув қарори билан даъвогар М. Абдуллаеванинг жавобгарлар Р. Тошпўлатов, О. Тошпўлатова ва Л. Миркаримоваларга нисбатан хонадондан мажбурий тартибда кўчириш ва мажбурий тартибда киритиш ҳақидаги даъво талаби қисман қаноатлантирилиб, даъвогар М. Абдуллаевани низоли Косонсой тумани, “Гулистон-2” МФЙ, Дўстлик кўчаси, 8-уй, 1-хонадонга мажбурий тартибда киритиш белгиланиб, жавобгарлар Р. Тошпўлатов, О. Тошпўлатова ва Л. Миркаримовалар низоли хонадонда доимий рўйхатдан ўтиб яшаб келаётганликлари сабабли уларни низоли хонадондан кўчириш рад қилинган.\nКосонсой туман маъмурий судининг 2019 йил 19 ноябрдаги ҳал қилув қарори билан аризачи М. Абдуллаеванинг аризаси қаноатлантирилиб, Косонсой туман ИИБ миграция ва фуқароликни расмийлаштириш бўлими зиммасига жавобгарлар Р. Тошпўлатов, О. Тошпўлатова ва Л. Миркаримоваларни низоли хонадондан доимий рўйхатдан чиқариш мажбуриятини юклаш белгиланган.\nНаманган вилоят маъмурий судининг 2019 йил 19 декабрдаги қарори билан Косонсой туман маъмурий судининг юқоридаги 2019 йил 19 ноябрдаги ҳал қилув қарори ўзгаришсиз қолдирилган.\nФуқаролик ишлари бўйича Наманган вилоят суди апелляция инстанциясининг 2020 йил 3 сентябрь кунги ажримини қабул қилинишига Косонсой туман маъмурий судининг 2019 йил 19 ноябрдаги Р. Тошпўлатов, О. Тошпўлатова ва Л. Миркаримоваларни низоли хонадондан доимий рўйхатдан чиқариш мажбуриятини юклаш ҳақидаги қарори ҳамда низоли хонадонга нисбатан мулкдор сифатида даъвогар М. Абдуллаева номига давлат рўйхатидан ўтказилганлиги, жавобгарларни даъвогарга ҳеч қандай қариндошлик алоқаси йўқлиги (бегона шахслар ҳисобланиши) асос бўлган.\nOctober 6, 2020, 12:49


Жисмоний шахслар 2021 йил учун уй-жой солиғини қачонгача тўлаши мумкин?\nДавлат солиқ қўмитаси жисмоний шахслар 2021 йил учун уй-жойга ҳисобланган солиқлар тўғрисида хабарнома олганда қачонгача уй-жой солиғини тўлаши мумкинлигини маълум қилди.\nСолиқ кодексининг 423-моддасига биноан, жисмоний шахслар эгалигидаги мол-мулк ва ер участкаларига жорий йил учун ҳисобланган солиқларни тенг улушларда 15 апрел ва 15 октябрга қадар тўлаш лозимлиги белгиланган.\nДСҚ жисмоний шахслар мол-мулк ва ер участкалари учун солиқларни онлайн тўлаш усулини тушунтирди.\n«Солиқ тўловларини «Солиқ» мобил иловаси орқали хоҳлаган манзил ва исталган пайтда тўлаш мумкин. Бунинг учун илованинг жисмоний шахслар ва ундан кейин кириш бўлими танланади. Ушбу бўлимга электрон рақамли имзо (ЭРИ) ёки жисмоний шахсларнинг шахсий идентификация рақами (ПИНФЛ) киритилади. Сўнгра ойнада жисмоний шахсга ҳисобланган у тўлаган ёки тўлаши зарур бўлган солиқлар автоматик тарзда шаклланади. Фойдаланувчи ер ёки молк-мулк солиғини тўлаш учун ушбу ойнада шаклланган «менинг объектларим» бўлимига объект манзилини киритиши керак. Шунда объект эгасининг исми фамилияси, СТИРи, объект коди, солиқ тури ва солиқ миқдори пайдо бўлади. Тўлов суммаси аниқлангач, уни белгиланган сатрга киритиш талаб этилади. Тўлов рейстери орқали эса тўловларни текшириш мумкин.\nШунингдек, жисмоний шахслар мол-мулк ва ер солиқларини уйдан чиқмаган ҳолда «Солиқ» иловасидан ташқари «Payme», «Click» ва бошқа мобил иловалар орқали тўлаш имкони мавжуд», дейилади расмий хабарда.\nAввалроқ солиқ кодексига ўзгартириш киритилаётгани ва унда Фарғона вилоятининг айрим ҳудудлари эксклав ҳудудлар сифатида эътироф этилиб, ушбу жойларда кодексда назарда тутилган солиқ ставкаларидан қатъи назар, айрим солиқ ставкалари белгиланиши мумкинлиги хабар қилинган эди.\nШунингдек, солиқ кодексига ўзгартириш киритиш тўғрисидаги қонун лойиҳасида 2020 йил 31 декабргача даврда солиқ қарзи бўлган айрим солиқ тўловчилардан 2 йилгача солиқ қарзи ундирилмаслиги ва электромобилларга солиқ имтиёзлари берилиши таклиф этилаётгани маълум қилинганди.\n14:28 / 11.04.2021\nСолиқ қўмитаси айрим корхоналарни «шубҳали корхоналар» рўйхатидан чиқарди\n20:15 / 19.03.2021\nДСҚ 1,2 трлн сўмдан ортиқ ҚҚСни ноқонуний ҳисобга олиш фактлари тасдиқланганини маълум қилди\nДСҚ: 7 мингдан ортиқ корхонада «сохта» операцияларни амалга ошириш факти тасдиқланди


Мирзиёевнинг элчиларини пойлайдиган "мурда"лар ким? - BBC O'zbek\nМирзиёевнинг элчиларини пойлайдиган "мурда"лар ким?\nПрезидент Мирзиёев Ўзбекистоннинг хориждаги элчилари ишига тўсқинлик қиладиган ва уларни пойлаб юрадиган "мурда"ларни қайтариб олишга ваъда берди. Ҳозир АҚШда яшаётган собиқ дипломат Тошпўлат Йўлдошев мурдаларнинг МХХ ходимлари эканлигини айтади.\n"Бир иккита идоралар вакиллари бор, сизларнинг элчихоналарингда. Бўлди у замон тугади. Мен эртага ҳаммасини қайтариб оламан. Элчи Президент вакили, анаву мурда эмас, сизларнинг орқаларингдан пойлайдиган ва иш қиладиган", деган Шавкат Мирзиёев.\nВидеолавҳани BBCUZBEK.COM нинг YouTube даги каналида томоша қилинг.\nКўп йиллар Ташқи ишлар вазирлиги тизимида ишлаган собиқ дипломат Тошпўлат Йўлдошев элчихоналарда махсус хизматларнинг, яъни МХХнинг резиденти бўлишини айтади.\n"МХХнинг резиденти элчихонада бўлади. У таъсир доираси юзасидан элчидан юқорироқ туради, деса ҳеч муболаға бўлмайди. Элчи унинг қош-қавоғига қараб, лаганбардорлик қилмаса, ўз вазифасида қололмайди", дейди Тошпўлат Йўлдошев.\nМирзиёев ва МХХ: Буёғи энди нима бўлади?\nСобиқ дипломатнинг айтишича, Ўзбекистоннинг хориждаги элчихоналари тўлиқ СНБ назорати остида қолган. Улар мустақил бирор иш қилолмайди.\n"Ўзи МХХ ходимлари разведка, контур-разведка деган нарсалар билан шуғулланиши керак. Лекин ҳаётда элчихона ходимлари устидан барча назоратни ўрнатган одамлар бўлади. Битта элчихона биргина резидент билан чекланмайди. Элчихонада 3-4 дипломат бўладиган бўлса, 10тача СНБ ходими бўлади".\nТошпўлат Йўлдошевнинг айтишича, элчихоналардаги МХХ ходимлари хориждаги ўзбекистонлик иш одамлари ва келиб кетадиган санъаткорларни "соғиш" билан ҳам шуғулланади.\nГерманияда истиқомат қилувчи ва сайёҳлик ширкатларидан бирининг раҳбари бўлган ўзбекистонлик фуқаронинг Twitter га ёзишича, Ислом Каримов вафотидан олдин Германиядаги Ўзбекистон элчихонасида ўзгача фикрловчилар билан шуғулланувчи кадр пайдо бўлган.\n"Ўлимидан 3-4 ой олдин элчихоналаримизда ўзгача фикрловчилар билан ишлайдиган кадрлар пайдо бўларкан деган гап тарқади. Берлиндаги элчихонамизда бир ëш тирранча пайдо бўлиб ҳар ким билан қизиқа бошладиям, жаназадан кейин ғойиб бўлди (инига кириб кетди)", деб ёзади у.\nЎзбекистонда МХХ раиси Рустам Иноятов ва Президент Шаавкат Мирзиёев ўртасида муносабатлар таранглиги айтилади.\n22 декабр куни Парламентга қилган мурожаатида Шавкат Мирзиёев илк бор ушбу ташкилотни танқид қилган.\nУ мамлакатнинг қудратли хавфсизлик хизматлари ислоҳ қилинишини эълон қилди.\nБу Мирзиёевнинг ҳокимиятга келганидан Миллий хавфсизлик хизматини биринчи марта танқид қилиши.\n10 январ куни Ўзбекистоннинг хориждаги элчилари билан учрашувда Мирзиёев элчихоналардаги МХХ ходимларини чақириб олишини айтган ва уларни "пойлоқчи мурда"ларга ўхшатган.


Жиру "Тоттенхэм"га қарши баҳсда "Арсенал"га ёрдам бера олмайди\n16 ноябрь, 2017, 15:55\n“Арсенал” клуби ҳужумчиси Оливье Жиру Англия премьер-лигасининг 12-турида “Тоттенхэм”га қарши бўлиб ўтадиган Лондон дербисида иштирок эта олмайди. Бу ҳақда “канонирлар” устози Арсен Венгер матбуот анжуманида айтиб ўтди. Эслатиб ўтиш лозимки, Жиру Франция терма жамоаси сафида Уэльсга қарши ўртоқлик ўйинида жароҳат олган эди.\n“Жирунинг ушбу ўйинда иштирок эта олади деб ўйламайман. Мустафи ва Уэлбекларга келадиган бўлсак, улар эртага яна бир бор тиббий кўрикдан ўтишади.\nЎйин ҳақида гапирадиган бўлсам, ушбу баҳсда “Арсенал”ни аутсайдер деб ҳисобламайман. Ҳа, “Тоттенхэм” яхши жамоа, аммо ушбу ўйинни ютиш учун бизда ҳамма нарса мавжуд. Биз ўзимизнинг энг яхши ўйинимизни намойиш этишга ҳаракат қиламиз”, - дейди франциялик мутахассис.\nЭслатиб ўтамиз, “Арсенал” ҳамда “Тоттенхэм” клублари ўртасидаги учрашув 18 ноябрь куни 17:30да старт олади.


ОТАЛАР ЖАСОРАТИ ИБРАТ МАКТАБИ » ПастДарғом ҳақиқати\nБош сахифа » ЯНГИЛИКЛАР » ОТАЛАР ЖАСОРАТИ ИБРАТ МАКТАБИ\n| 10-05-2018, 09:47 |\nҚаҳрамонлик, мардлик, жасорат ҳеч қачон қалблардан ўчмайди. Шу йил 7 май куни Иккинчи жаҳон уруши, фронт орти фахрийлари, авғон урушида қатнашганлар, ташкилот ва корхоналар вакиллари, ёшлар Жума шаҳри марказидаги Мотамсаро она ҳайкали қаршисига йиғилишди. Тинчлик, фаровон ҳаётга етказганига шукрона айтиб умумхалқ байрами 9 май - Хотира ва қадрлаш куни муносабати билан бир-бирларини қутлаётганлар осуда кунлар учун шаҳид бўлган инсонлар хотирасига эҳтиром юзасидан сукут сақлашди. Машъум урушни лаънатлаб, дилбанди йўлига кўз тиккан рамзий она ҳайкали пойига гулчамбарлар қўйилгач қуръон тиловат қилинди.\n"Бахт" маънавий-маърифий тадбирлар масканида мўътабар отахону-онажонларни туман ҳокими С.Эргашев шодиёна кун билан самимий табриклади. Байрам муносабати билан Президентимизнинг ҳар бир уруш иштирокчисига йўллаган табрик мактуби ўқиб эшиттирилди.\n- Юртбошимизга минг раҳмат, - деди Иккинчи жаҳон уруши қатнашчиси Ислом бобо Неъматов. - Бизларга эътибор ва эҳтиром кўрсатилаётганидан бошимиз осмонда. Деярли ҳар куни раҳбарлар, корхона ва ташкилот вакиллари ҳолимиздан хабар олиб туришибди. 5 миллион сўмдан пул, Президентимизнинг байрам совғаси сифатида берган тилла соати тантанали равишда топширилди. Осмонимиз доимо бугунги кундагидек мусоффо бўлсин.\nТадбир давомида фронт саҳнаси қатнашчилар кўз олдида намоён бўлди. Ҳозирги кунга қадар қалбларни жумбушга келтирадиган уруш йиллари куй-қўшиқлари янгради. Туман маданият уйи, болалар ва ўсмирлар санъат мактаблари хонандалари ижросида дилтортар ашулалар, жозибали рақслар барчани хушнуд этди.\nКалит сўз 9-май


Ўзбекистон халқ артисти Озодбек Назарбеков бахор келар келмас вилоятга нақ 300 аскардан қўшин тортиб чиқиб кетмоқда\n2. Наманганликлар Шавкат Мирзиёев ташаббусига лаббай деб жавоб беришди... Гул байрами Голландия, Жанубий Корея ва Озарбайжондан меҳмонларни кутмоқда!\nПрезидентимиз Шавкат Мирзиёевнинг даъваткор сўзларидан сўнг Наманган вилоятида “Гул байрами”ни ўтказиш бўйича астойдил бош қотирилди. Олдинги йиллари гул байрами август ойининг учинчи ўн кунлигида, мустақиллик байрами шодиёналари таркибида ўтказилгани учун унинг мазмун таровати, завқи унчалик сезилмас, энг улуғ, энг азиз айём кайфиятидаги аҳоли “Гул байрами”ни қандай ўтиб кетганлигини ҳам унчалик ҳис этишолмасди.\n3. Шавкат Мирзиёев "Наманган гулчилар ассоциацияси"нинг тақдимоти билан танишди\nТашриф давомида Шавкат Мирзиёев “Наманган гулчилар ассоциацияси”нинг тақдимоти билан танишди. Давлатимиз раҳбари Наманган шаҳридаги жуда кўп йиллардан буён гулчилик билан шуғулланаётган гулчилар билан самимий суҳбатлашди. Янги ташкил этилаётган ассоциацияга Наманган шаҳридан 20,0 гектар ҳамда ҳар бир тумандан 5 гектардан ер ажратилиши белгиланган.\n4. Халқ денгиздир, халқ тўлқиндир, халқ кучдир... Бутун кучни халқ ичидан олайлик, Қучоқ очиб халқ ичига борайлик!\n5. На кинолента, на театр саҳнаси, на видеотасмалар беролмайдиган жозиба\nБу кучни, бу имкониятни бизга тўлақонли тушунтириб берган шахс муҳтарам Президентимиз Шавкат Миромоновичдир.\n6. Асқарали Жўраев: Туманда иш билан банд бўлмаган ёшу ўрта ёш қолмайди. Уч дарёдан сув ичувчи САРИОСИЁ дунёда ягона!!!\nФикр-алмашинув жараёнимиз ҳоким кабинетига секторлар раҳбарлари, туман прокурори ва ИИБ бошлиғи - адлия маслаҳатчиси Баҳриддин Қароров ҳамда подполковник Фаррух Тоировлар кириб келишганида янада қизиб кетди. Шу онда менда савол туғилди: Уч сектор раҳбари тонгги соат олтида бир жойда жам. Улар ўзлари алоҳида назоратга олган ҳудудларда ишни “дўндириб” қўйишган. Лекин 4-сектор раҳбари қани?\n7. Қўлингизни беринг, яхшилар ёхуд партия Жаъфархонга қандай ёрдам берди?\nЖаъфархон Зокиржонов "Миллий тикланиш" партияси ташаббуси билан “Истиқбол замон болалари” нодавлат таълим муассасаси таҳсил оладиган бўлди. Аммо мактабгача тайёрлов жараёнларида боланинг иштироки бўлмагани боис иккиланишлар пайдо бўлди. Партия мутасаддилари бунинг ҳам имконини топишди. “Ақлли болажонлар” мактабгача таълим муассасасида имтиёзли тарбияланган Жаъфархон рус ва инглис тилларида сўзлашадиган, бир қанча шеърларни ёддан айтиб бера оладиган бўлди.\nНаманганлик Меҳриноз Аббосова Ўзбекистон Ижодкор ёшлар уюшмаси раиси этиб тайинланди 19.07.2017 8805


Портфель танлаш назарияси асосчиси\nС начала работы biznes-daily.uz 10 220 625\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Портфель танлаш назарияси асосчиси\nМолия фани жамият тараққиётининг турли босқичларида иқтисодий муносабатларни ўрганган иқтисодчи олимлар томонидан амалга оширилган тадқиқотлар таъсирида шаклланди. Улар яратган молиявий назариялар жамиятнинг ҳақиқий эҳтиёжлари орқали текширилди ҳамда агар давлат ва аҳоли учун амалий тавсияларга эга бўлган ва ҳодисаларнинг ҳақиқий моҳиятини ўзида акс эттирган бўлса, муҳим тамойил сифатида эътироф этилди. Шу боис, молия соҳасида илмий билимларни шакллантиришга ёрдам берадиган турли назарияларни ўрганиш муҳим аҳамият касб этади.\nМолия назарияси амалий интизомга асос солади, унинг инструментарийси ва тадқиқот услублари ёрдамида ҳар бир корхона, фирма ёки ташкилот ўзининг молиявий аҳволини таҳлил қилади, капиталини баҳолайди, сармояларни йўналтириш учун энг самарали лойиҳани ва молиявий манбаларни танлайди, қанча миқдорда акция ва облигацияларни чиқариш кераклигини ҳал қилади, ўз капиталини бошқаради ва ҳ.к.\nМолияга оид назарий қарашлар ишлаб чиққан иқтисодчи олимлардан бири америкалик Гарри Марковиц ҳисобланади. Бу олимнинг бир қанча тадқиқотлари молия назариясига бағишланган бўлиб, фирмани бошқариш билан боғлиқ. Унинг исмини, асосан, “портфель танлаш назарияси” билан боғлашади ва 1952 йилда чоп этилган “Портфель танлаш” мақоласини ёдга олишади. Мазкур мақолада илгари сурилган фикр ва ғоялар ҳозирги замон молия фанига асос бўлган. Ушбу тадқиқотда корхона молияси (портфель)да умумий диверсификация амалиёти кўриб чиқилади ва инвестор акция танлашда таваккалчиликда хатони қандай камайтириши мумкинлиги баён этилади. Олим бу ишини фаолияти давомида такомиллаштириб боради.\nОлимнинг ҳаёти ва ижодига қисқача тўхталиб ўтадиган бўлсак, у 1927 йил 24 августда Чикаго шаҳрида Моррис ва Милдред Марковицлар оиласида дунёга келди. Ўрта мактабда физика ва фалсафа фанларини қизиқиб ўрганди. Мактабни битириб Чикаго университетига ўқишга кирди ва иқтисодиёт ихтисослиги бўйича ўқиди.\nГарри 1947 йилда университетни тугатиб, бакалавр даражасини эгаллади, шу даврдан иқтисодиёт назариясига ихлос қўйди. Уни кўпроқ ноаниқлик иқтисодиёти соҳасидаги тадқиқотлар қизиқтирар эди, чунки у Чикаго университетида Ж.Маршак, М.Фридман, Л.Сэвиж каби таниқли иқтисодчилардан таълим олди. Талабалик давриданоқ у Коулз комиссиясига аъзо бўлиб, иқтисодиёт йўналишида тадқиқотлар олиб борди.\nМарковицнинг 1950 йилдаги докторлик диссертацияси фонд бозорини таҳлил этишда математик усулларни қўллаш имкониятларини ўрганишга бағишланган эди. Ж.Маршак бу йўлда уни қўллаб-қувватлади ва тезис масалаларида унга йўналиш бериб турди. Акция курсларини ўрганиш давомида Марковиц таваккалчиликлар таъсири етарли даражада назарияда таҳлил қилинмаганини англаб етди. Айнан шу омил кейинчалик унинг ўзига хос ва ноёб назарияси – “портфель назарияси”нинг яратилишига туртки бўлди.\nНобель мукофотининг бошқа совриндорларига ўхшаб Марковиц ўз ҳаётини фақат илмий ва ўқитувчилик соҳасига бағишламай, 25 йил давомида фирма ва корпорацияларда ишлади. Университетни тугатгач, 1952–1963 йиллар оралиғида у RAND Corp. корхонасида тадқиқотчи бўлиб фаолият юритди, оптимизация техникасини ўрганди. Бу ерда у Жорж Дэнциг билан танишди ва у билан ҳамкорликда оптимизация усулларини тадқиқ этишни давом эттирди, шунингдек, ўрта турдаги оптимал портфеллар идентификацияси учун чизиқнинг танқидий алгоритмини ривожлантирди.\nМарковицнинг дастлабки ишлари фойдалилик – наф масалаларига бағишланган эди. Агар аввалги назарияларида умумий нафлик айрим нафликларга бевосита боғлиқ деб қаралган бўлса, кейинчалик бу назария (Фридман-Севич) қайта кўриб чиқилди ва анча мураккаб функция эканлиги исботлаб берилди. Даромаднинг энг юқори нафлиги функция чизиғининг ўрта қисмига тўғри келиши аниқланди. Марковиц фикрича, бу чизиқ уч эгриликдан иборат бўлиб, даромаднинг абсолют (мутлақ) миқдоридан қатъи назар, энг юқори наф функцияси ўртасига тўғри келади.\nМазкур назария ўйинлар, яъни таваккалчилик юқори бўлган ҳолатларда кенг қўлланилади. Бу дегани, даромадларнинг аста-секин ортиб бориши ўсиб борувчи энг юқори нафни беради, аксинча, катта ютуқ (катта даромад) нафи доимий бўлмагани боис пасайиб борувчи ҳисобланади. Шу сабабли одамлар бу ҳодисадан кенг фойдаланадилар, масалан, йирик ставкаларга салбий муносабат бўлган ҳолда, майда, аммо ишончли ставка қўйишга рози бўладилар.\nГарри Марковицга 1955 йилда Чикаго университетида портфель назарияси тезислари бўйича фалсафа доктори даражаси берилади. Бу мавзу ўша даврда кўпчилик учун янги эди. Шунинг учун Марковиц диссертациясини ёқлаганда, Милтон Фридман унинг тадқиқотига “иқтисодиёт фанига ҳеч қандай янгилик ва ривожланиш келтирмаган кашфиёт”, дея баҳо беради.\n1955–1956 йилларда Марковиц Коулз комиссиясида ишлади ва бу вақтни унумли ўтказди: бир йил ичида у портфелни тақсимлаш мавзусига бағишлаб илмий иш ёзди. Мазкур асар 1959 йилда чоп этилди.\nМарковицнинг иқтисодий қарашлари чикаголик олимлар таъсири остида шаклланди. Унинг тадқиқот ишлари компьютер ёки математик техниканинг амалий масалаларида, айниқса, иқтисодий ечим муаммоларида қўлланилди.\nОлим иқтисодий моделларни ишлаб чиқишга катта ҳисса қўшди ва дастурлаш тилини яратди. Фаолият йўлига назар ташланса, унинг, асосан, учта соҳа назариясига салмоқли ҳисса қўшгани кўринади:\n- портфель назарияси;\n- ноёб матрицали усуллар;\n- SIMSCRIPT моделлаштириш дастурлаш тили.\nНоёб матрицали усуллар ҳозирги кунда бир вақтли тенгламаларнинг жуда катта тизимларини ечиш учун кенг қўлланилади, уларнинг коэффициенти асосан нолга тенг.\nSIMSCRIPT моделлаштириш дастурлаш тили эса ишлаб чиқариш, юк ташиш, компьютер тизимларини дастурлашда қўлланилади.\n1962 йилда Гарри Марковиц Ҳерб Карр билан биргаликда California Analysis Center, Inc (CACI) компаниясига асос солишади. Бу ерда биринчи бор яратилган SIMSCRIPT моделлаштириш дастурлаш тили ривожлантирилди ва оммавийлаштирилди. Кейинчалик компания дастурлаш тилини ўргатиш ва ҳаётга жорий қилиш бўйича кенг қамровли ишлар олиб борди.\nКейинроқ, 1963–1968 йиллари Марковиц Consolidated Analysis Centres Ltd. фирмасида техник директор бўлиб ишлади.\n1968 йилда олим Майкл Гудкин томонидан асос солинган Arbitrage Management company да фаолият юритади. Бу ерда Пол Самуэлсон ва Роберт Мэртон билан бирга хеж-фондни – арбитраж савдонинг биринчи компьютерлаштирилган дастурини яратади. 1970 йилдан шу компанияни бошқаради. Бир йилдан сўнг Марковиц бу ердан кетади.\n1974–1983 йиллари IBMда тадқиқот гуруҳини бошқарди. 1960–1962 йиллари Бошқарув фанлари институтига вице-президент этиб тайинланди, 1958–1969 йиллари Калифорния (Лос-Анжелес) университети ҳамда 1982 йилдан Нью-Йорк шаҳри молия университетида профессор бўлиб ишлади.\n1990 йилдаги Нобель мукофоти Гарри Марковицга “молиявий бозор иқтисодиёти назариясига оид биринчи ишлари учун” берилди. Мазкур мукофот америкалик яна икки олимга ҳам насиб этди. Булар Чикаго университети ходими Мертон Миллер (1923 йилда туғилган) ва Стенфорд университети илмий ходими Уильям Шарп (1934 йилда туғилган)дир.\nГарри Марковицнинг тамойиллари асосида таваккалчилик ҳамда даромад ўртасидаги боғлиқлик ва капиталнинг оптимал тузилмасини шакллаштириш масалалари ўрганилди. Унинг портфель танлаш назариясидаги илмий ишлари молиявий микроиқтисодий таҳлилнинг яратилишига ҳамда молияда ва иқтисодий таҳлилда янги ихтиролар қилинишига сабаб бўлди.


Мақолалар мазкур саъна бўйича сараланган: Пятница, 15 Май 2015\nПятница, 15 Май 2015 16:01\nШаҳарсозлик тажрибасининг амалий ифодаси\nПойтахтимизда фойдаланишга топширилган янги кўприк ҳудуд аҳолиси ҳамда меҳмонларга ғоят манзур бўлмоқда. Президентимиз Ислом Каримов ташаббуси билан жонажон Ўзбекистонимиз кундан-кунга чирой очиб бормоқда. Айниқса, азим пойтахтимизда қад ростлаётган муҳташам бинолар барча-барчанинг кўзини қувонтираяпти.\nПятница, 15 Май 2015 16:00\nЖамиятимизнинг мустаҳкам пойдевори\nҲар бир инсон вояга етиб, жамиятда ўз ўрнига эга бўлгач, оила қуришни, соғлом ва баркамол фарзандларни тарбиялашни мақсад қилади. Зеро, бу — ҳаёт давомийлигининг энг муҳим шарти ҳамда манбаидир. Оила жамиятнинг дуру гавҳарига, мустаҳкам қўрғон ва муқаддас гўшага қиёсланишининг боиси ҳам шунда.\nПятница, 15 Май 2015 15:57\nЎзбекистонда олиб борилаётган ислоҳотлар самаралари халқаро миқёсда эътироф этилмоқда\nФинляндия пойтахтида мамлакатимизга бағишланган семинар-тақдимот бўлиб ўтди. Ўзбекистон Республикасининг Латвиядаги элчихонаси томонидан ташкил этилган ушбу тадбирда Финляндиянинг расмий, ижтимоий-сиёсий ва ишбилармон доиралари вакиллари қатнашди.\nПятница, 15 Май 2015 15:56\nТошкентда 15 май куни Ўзбекистон Республикаси Олий Мажлиси Сенатининг иккинчи ялпи мажлиси очилади. Куни кеча Олий Мажлис Сенати Кенгашининг мажлиси бўлиб, унда ишчи гуруҳ раҳбарининг бўлғуси ялпи мажлисни ўтказишга тайёргарлик тўғрисидаги ахбороти тингланди.\nПятница, 15 Май 2015 15:52\nЙўловчилар манфаатларини таъминлашнинг муҳим шарти\nОлий Мажлис Сенатида парламент юқори палатасининг бугун очиладиган иккинчи ялпи мажлисига қизғин ҳозирлик кўрилди. Сенаторлар ялпи мажлис кун тартибига киритилиши кутилаётган масалаларни атрофлича кўриб чиқиб, жамоатчилик иштирокида муҳокамадан ўтказди.\nПятница, 15 Май 2015 15:50\nБахту саодат қўрғони\nЎзбекистон Республикаси Олий ва ўрта махсус таълим вазирлигида Ўзбекистон Хотин-қизлар қўмитаси томонидан 15 май — Халқаро оила кунига бағишлаб “Оилам — бахту саодатим манбаи” мавзуида видеомулоқот ўтказилди. Унда тегишли вазирлик ва идоралар масъуллари, Қорақалпоғистон Республикаси, вилоятлар ҳамда Тошкент шаҳридан энг намунали оилалар вакиллари иштирок этди.\nЭкологик таълимни такомиллаштириш йўлида\nМаълумки, узлуксиз экологик таълим мактабгача таълим-тарбия муассасаларида табиат ва ташқи олам билан танишувдан бошланади. Ўз навбатида, мамлакатимиздаги мактаб, лицей ва коллежларда мазкур мавзуга оид дарслар олиб борилаётган бўлса, олий ўқув юртларида экология кафедралари ташкил этилган.\nПятница, 15 Май 2015 15:44\nЁшларимизнинг халқаро олимпиададаги муваффақияти\nЁшлар — бугунги ва эртанги кунимизнинг ишончи ва таянчи. Шу боис навқирон авлодга ғамхўрлик кўрсатиш, уларни рағбатлантириш, қўллаб-қувватлаш давлатимиз сиёсатининг устувор вазифаларидан бирига айланган.\nПятница, 15 Май 2015 15:43\nСамарқанд шаҳрида “Юрт келажаги” иқтидорли ёшлар республика кўрик-танловининг вилоят босқичи ўтказилди. Унда туман ва шаҳар босқичларида сараланган 500 нафардан ортиқ ташаббускор ҳамда фаол йигит-қиз иштирок этди.


АҚШ Америка қўшинларини Ўзбекистон ҳудудига жойлаштиришни истисно этмайди\n10 May 09:21 / Published in Жаҳон\nАмерика қўшинлари Ўзбекистонда жойлашиши мумкин\nАмерикалик нашрнинг ёзишича, Афғонистондан олиб чиқилган АҚШ ҳарбийлари бизнинг давлатимиз ҳудудида ва Тожикистонда жойлаштирилиши мумкин.\nThe Wall Street Journal томонидан келтирилган ўз манбаларидан олинган маълумотларга кўра, қўшинларни ИРАдан олиб чиқиш шу йилнинг июл ойига қадар якунланиши мумкин.\nУларга кўра, Афғонистондан ўз қўшинларини олиб чиқишни бошлаган Америка раҳбарияти уларни «Афғонистон ҳукуматини қўллаб-қувватлаш, Толибон радикал ҳаракати фаолиятини назорат қилиш (Россияда тақиқланган) мақсадида бошқа мамлакатларга жойлаштириш имкониятларини кўриб чиқмоқда. Федерация) ва бошқа экстремистларни кузатиб боринг. » Афғонистон билан чегарадош Ўзбекистон ва Тожикистон географик нуқтаи назардан энг мақбул вариант сифатида қаралмоқда.\nБироқ Россиянинг минтақадаги катта ҳарбий иштироки, Хитойнинг кучайиб бораётган таъсири ва Вашингтон билан муносабатларидаги кескинлик Марказий Осиёда базаларни [яратишни] қийинлаштирмоқда», деб ёзади газета. The Wall Street Journal манбалари таъкидлашича, Америка раҳбарияти ушбу штатлар ҳудудида ҳарбий базаларни ташкил этиш тўғрисида расмий сўровлар билан ҳали мурожаат қилмаган. Шу билан бирга, Америка қўшинларини Афғонистондан олиб чиқиш, газета манбаларига кўра, жорий йилнинг июл ойига қадар муддатидан олдин якунланиши мумкин.\nАгар АҚШ ҳарбий кучларини Афғонистон билан чегарадош мамлакатлар ҳудудида жойлаштириш тўғрисида келишувга эришилмаса, Америка раҳбарияти уларни Форс кўрфази давлатларига ўтказиш вариантини кўриб чиқишга тайёр бўлади, деб ёзади The Wall Street Journal. Бундан ташқари, самолёт ташувчисини минтақада жойлаштириш варианти захира сифатида кўриб чиқилмоқда, унинг ёрдамида қисқа вақт ичида операцияларни амалга ошириш, шу жумладан АҚШнинг Кобулдаги элчихонасини ҳимоя қилиш мумкин эди. Нашрнинг эслатишича, 2001 йилда америкалик ҳарбийлар Қирғизистон ва Ўзбекистондаги базаларда жойлаштирилган, аммо уларни мос равишда 2005 ва 2014 йилларда тарк этишган.\nTagged under: АҚШ, жойлаштириш, ЎЗБЕКИСТОН, ҚЎШИНЛАР, ҲАРБИЙ БАЗА\nЛукашенко: Ғарб Беларусга босим ўтказишни ҳеч қачон тўхтатмайди\nЧехия барча Россия дипломатларини чиқариб юбориши мумкин\nВенесуэла коронавирусни Россияда даволаш усулини кўриб чиқмоқда


Aprel | 2013 | Ҳуқуқбон Толиб ЁҚУБОВнинг блоги\nMonthly Archives: Aprel 2013\nPosted on Aprel 21, 2013 by huquqbon\nАслида нима бўлган?.\n2000 йил декабрнинг бошида мен ва ташкилотимизнинг Қашқадарё вилояти бўлими раиси Шавриқ Рўзимуродов Сурхардарё вилоятининг Шеробод туманига сафар қилдик. Continue reading →\nБор! Буни тушунтириш учун мен деярли ҳамма тушунадиган баъзи фактларни такрорлаб ўтишим керак. Куннинг исиши Ўзбекистонда эрта кўкламдан бўлмаса ҳам, апрель ойидан аниқ бошланади. Ёзни гапирмаса ҳам бўлади. 25 августдан кейин сумбула киради. “Сумбулада сув совир, тун совир” деганларидек, кечаси анча совуқ тушишини ҳисобга олмаганда, кундуз етарли даражада иссиқ бўлади. Continue reading →\nЎзбекистон иқтисоди қайси йўлни танлаши керак? (2-қисм)\nРепрессив (зулмкорликка асосланган) сиёсий режимлар фан, техника ва жамият ривожи учун асқотадиган бошқа йўналишларни ривожлантиришдан манфаатдор эмас. Унинг раҳбарларида бундай йўналишларга ҳатто қизиқиш ҳам бўлмайди. Бир фактни мен яхши биламан: АҚШда давлат фанга 1 (бир) доллар сарфласа, фан давлатга уни 60 (олтмиш) доллар қилиб қайтарар экан. СССРнинг энг яхши йилларида Continue reading →\nЎзбекистон иқтисоди қайси йўлни танлаши керак? (1-қисм)\nМуҳтарам ўқувчи эътиборига тақдим этилаётган ушбу мақола бир неча қисмдан иборат бўлиб, улар иқтисодий ва сиёсий масалаларга бағишланган. Мен иқтисодчи ҳам, сиёсатчи ҳам эмасман (13 йил “Бирлик” халқ ҳаракатининг аъзоси бўлганимни ҳисобга олмаганда). Бироқ мен баъзан билган, кўрган ва эшитганларимни муҳтарам ўқувчи билан ўртоқлашгим келади. Иқтисодий масалалар бўйича ёзганларим ўзимнинг изланишларим эмас. Мен уларни ҳукумат томонидан тан олинмаган, қўллаб-қувватланмаган ва, ҳатто, қатағон қилинган олимлар ва оддий чхши одамлардан эшитганман. Шундай қилиб, … Continue reading →


Чет элдаги ишга жойлаштириш учун ҳақни ким тўлайди | NORMA.UZ\nЧет элдаги ишга жойлаштириш учун ҳақни ким тўлайди\n«Хусусий бандлик агентликлари тўғрисида»ги Қонунга тузатишлар киритилди (13.08.2020 йилдаги ЎРҚ–632-сон Қонунга қаранг). Улар 3 ой ўтгач кучга киради.\nХусусий бандлик агентликларига (ХБА) мамлакатимиздан ташқаридаги ишни қидираётган шахсларни ишга жойлаштирганлик учун фуқароларнинг ўзидан ҳақ ундириш тақиқланади – ушбу хизматлар ҳақини иш берувчилар тўлаши керак. Фуқароларга ушбу тақиқ ҳақида ёзма шаклда билдиришнома берилади. Агентлик томонидан шартнома мажбуриятлари бажарилмаган ёки лозим даражада бажарилмаган тақдирда мурожаат қилиш учун билдиришномада ХБА ва Меҳнат вазирлигининг почта манзиллари ва телефон рақамлари ҳам кўрсатилиши керак.\nШу тариқа, тузатиш одамлардан ҳақ ундириб, бироқ уларни ишга жойлаштириш бўйича мажбуриятларини бажармайдиган ноҳалол агентликлардан ҳимоя қилади. Ҳуқуқни муҳофаза қилиш органлари томонидан бундай фактлар бир неча бор қайд этилмоқда, сўнгги вақтда 10 нафар ХБА раҳбарига нисбатан жиноий иш қўзғатилди. Уларнинг ноқонуний фаолиятидан 7 123 нафар фуқаро жами 72 млрд сўмдан ортиқ миқдорда зарар кўрган.\nТегишинча, ХБА эҳтимолий меҳнат мигрантларини ишга жойлаштириш бўйича хизматлар кўрсатиш учун чет эллик иш берувчи ва (ёки) шерик билан ҳамкорлик тўғрисида шартнома тузади. Ушбу ёзма шаклда тузилган ҳужжатда қуйидагилар акс эттирилади:\nкасб ёки мутахассислик тури, меҳнатга ҳақ тўлаш миқдори, ажратилган квоталар сони, иш вақтининг давомийлиги, иш жойигача ва иш жойидан транспортда ташиш, ишидан маҳрум бўлган тақдирда ижтимоий ҳимоя қилиш, санитария-гигиена тадбирларини ҳамда тиббиётга оид бошқа тадбирларни ташкил этиш, меҳнат ва дам олишни муҳофаза қилиш, ишлаб чиқаришда бахтсиз ҳодиса ёки касб касаллиги юзага келган тақдирда компенсация олиш тартиби ва бошқа шартлар;\nтарафларнинг ҳуқуқлари, мажбуриятлари ва жавобгарлиги;\nшартноманинг муддатлари, уни ўзгартириш ва бекор қилиш тартиби, шунингдек унинг бошқа шартлари.\nШартноманинг матни агентликнинг расмий веб-сайтида жойлаштирилиши керак. Шартномани тузмасдан хизматлар кўрсатиш тақиқланади.\nХБА фуқароларни чет элдаги ишга жойлаштириш билан шуғулланиш учун Меҳнат вазирлиги ҳузуридаги махсус жамғармада захира қилиб қўйиши керак бўлган сумма кўпайтирилади. Ҳозир у $50 мингни (материал эълон қилинган санада – 511 585,5 минг сўм) ташкил этади, энди эса 8 500 БҲМ (материал эълон қилинган санада – 1 895,5 млн сўм) бўлади. Эслатиб ўтамиз, захира қилинадиган сумма сарфланган тақдирда маблағларнинг ўрнини тўлдириш зарур, лицензия тугатилган ёки бекор қилинган тақдирда эса улар қайтарилиши лозим.\nХБА ишга жойлаштириш соҳасида тақдим этадиган ахборот ва маслаҳат хизматларининг «чегараланган қиймати» ҳам белгиланади. Уларнинг қиймати 1 БҲМдан (материал эълон қилинган санада – 223 минг сўм) ошмаслиги керак. Ўз навбатида, бундай хизматларни бепул асосда кўрсатиш имконияти истисно этилади.\nҚўшимча назорат дастаклари жорий этилади:\nбиринчидан, ХБА хизматлар кўрсатиш тўғрисидаги шартномаларни рўйхатдан ўтказишлари шарт – буни Меҳнат вазирлигининг «labor-migration» тизимида онлайн-режимда амалга ошириш мумкин;\nиккинчидан, Меҳнат вазирлиги ХБАнинг молиявий-хўжалик фаолиятига аралашмасдан уларни текшириш ҳуқуқига эга. Бунда текширувлар Текширувларни электрон рўйхатга олиш ягона тизимида уларни рўйхатдан ўтказиш орқали бизнес-омбудсманни хабардор қилиш тартибида ўтказилади (бу ерга қаранг). Ушбу жараёнда вазирликнинг вакиллари:\nҳудудлар ва биноларга монеликсиз киришлари;\nтекширувга тааллуқли барча зарур ҳужжатлар билан танишиб чиқишлари;\nХБАнинг мансабдор шахсларидан текширув ўтказиш чоғида аниқланган қоидабузарликлар фактлари юзасидан ёзма тушунтиришлар, шунингдек ҳужжатларнинг зарур бўлган, тегишли равишда тасдиқланган кўчирма нусхаларини олишлари мумкин.\nҚонун «Халқ сўзи» газетасида эълон қилинган ва 15.11.2020 йилдан кучга киради.\nИшларни вахта усулида ташкил этиш – янги Низом асосида


Мустақиллик фарзандлари янгича дунёқараши, чуқур билим ва заковати билан юртимиз равнақида муҳим бурилиш ясайди - Халқ сўзи\n10:06 20 Сентябр 2019 Жамият\nЯна бир муҳим масала борки,у нафақат мамлакат, балки миллатнинг эртанги тақдири билан боғлиқ. Президентимиз бот-бот такрорлаётганидек, таълим биз учун ё ҳаёт, ё мамот масаласидир. Жорий йилнинг 23 август куни умумтаълим мактаблари фаолиятини янада такомиллаштириш, ўқитувчилар обрўсини кўтариш, мамлакатимизда таълим тизими ва унинг салоҳиятини янада ошириш масалаларига бағишлаб ўтказилган видеоселектор йиғилишида ҳам давлатимиз раҳбари бу ҳақиқатни яна бир бор таъкидлади.\nҚолаверса, бугун мамлакатимиз аҳолисининг салкам 50 фоизини 18 ёшгача, 60 фоиздан кўпроғини эса 30 ёшгача бўлган навқирон авлод вакиллари ташкил этади. Шу боис ҳам Президентимиз ёшлар масаласига бежиз катта эътибор қаратмаяптилар. Бугунги кунда шахсан давлатимиз раҳбарининг ташаббуслари асосида таълимнинг тамал тоши — мактабгача таълим соҳасида амалга оширилаётган улкан ишлар, 11 йиллик таълим тизимига ўтилгани, ўқитувчиларнинг жамиятимиздаги обрў-эътибори ва нуфузини оширишга қаратилган тарихий ислоҳотлар юқоридаги фикримизнинг яққол тасдиғидир.\nКелинг, бу ҳақда атрофлича тўхталсак. Бола асосий кўникмани жуда ёшлигидан олади. Шунинг учун мактабгача таълим бугунги кун талабларига жавоб берадиган тизим сифатида шакллантирилиб, алоҳида вазирлик ташкил этилди.\nЭътироф этиш керакки, бу борада олиб борилаётган тизимли ишлар натижасида сўнгги уч йил давомида мактабгача таълим муассасалари (МТМ) сони икки баробар ортди. Агар 2017 йилда 3 ёшдан 7 ёшгача бўлган болалар сони 2 миллион 541 минг нафарни ташкил этган бўлса, улардан 678 минг нафари (27 фоизи) МТМга қамраб олинган. 2019 йил 1 июль ҳолатига кўра,бу кўрсаткич 1 миллион 66 минг нафарга (40,5 фоиз) етди.\nМазкур соҳага малакали кадрлар тайёрлаш масаласига ҳам катта эътибор қаратилмоқда. Вазирлар Маҳкамасининг 2019 йил 18 майдаги “Мактабгача таълим учун кадрлар тайёрлаш тизимини янада такомиллаштириш чора-тадбирлари тўғрисида”ги қарорига мувофиқ, республикамизнинг 97 та педагогика коллежи Мактабгача таълим вазирлиги тасарруфига ўтказилди.\nЭнг асосийси, мактабгача таълим муассасаларининг нафақат ташқи қиёфаси, балки бу ердаги таълим жараёнининг мазмун-моҳияти ҳам тубдан ўзгартирилмоқда. Мақсад — бола мактабгача таълим муассасасида чуқур билим олиб, тайёр ҳолда мактабга борса, ўзлаштириши осон кечади. Мактабда яхши ўқиган бола эса, олий ўқув юртида ҳам чуқур илм олади. Малакали мутахассис бўлиб шаклланади. Қарабсизки, мамлакатимиз халқ хўжалиги учун юқори кўникмага эга кадрлар бўлиб етишади.\nАйни шу кунларда Олий Мажлис Қонунчилик палатасида Вазирлар Маҳкамаси томонидан киритилган “Мактабгача таълим тўғрисида”ги Ўзбекистон Республикаси қонуни лойиҳаси маромига етказилиб, Сенатга юборилиш арафасида турибди. Мазкур қонун ҳам соҳани тартибга солишда катта аҳамиятга эга бўлади.\nРеспубликамизда ёшларимиз манфаатларидан келиб чиққан ҳолда, халқ таълими тизимида катта ишлар амалга оширилмоқда. Мавжуд мактабларнинг моддий-техника базаси мустаҳкамланмоқда. Қурилиш-таъмирлаш, реконструкция қилиш ишлари кенг қулоч ёзди. Янгидан-янги замонавий мактаблар барпо этиляпти. Дарсликлар ва ўқув қўлланмалари билан таъминлаш ҳолати яхшиланаётир. Ҳозирги кунда тизимда дарслик, ўқув-методик қўлланмаларни нашрга тайёрлашда асосий эътибор мазмун, сифат жиҳатидан халқаро талабларга жавоб беришига қаратилмоқда. Ўқитувчи омилига бўлган эътибор кучайтирилди. Ўқитувчи ва мактабгача таълим муассасалари ходимларининг ойлик маоши сезиларли даражада оширилди. Бу эса таълим сифатининг яхшиланишида муҳим омил бўлмоқда.\nДавлатимиз раҳбарининг 2018 йил 19 декабрдаги қарори билан 2019 йилда республикамиз бўйича 88 минг 246 ўқувчи ўрнига мўлжалланган 507 та (шундан 34 та янги қурилиш, 299 та реконструкция қилиш, 174 та мукаммал таъмирлаш) умумтаълим мактабида жами 898,5 миллиард сўмлик қурилиш-таъмирлаш ишлари режалаштирилган бўлиб, айни пайтда бу юмушлар жадаллик билан олиб борилмоқда.\nБугунги кунда республикамизда 9710 та умумий ўрта таълим мактаби, 215 та “Баркамол авлод” болалар бадиий ижодиёт маркази, 22 та Меҳрибонлик уйи фаолият кўрсатмоқда. Мазкур таълим муассасаларида 6 миллион 172 мингдан кўпроқ фарзандларимиз таълим-тарбия оляпти. Уларга 440 мингдан зиёд ўқитувчи ва мураббийлар устозлик қилаётир.\nЯратиб берилаётган ана шундай шарт-шароитлар туфайли бугунги кунга келиб, мактабда ўқиётган фарзандларимиз турли хорижий мамлакатларда ўтказилаётган фан олимпиадаларида, халқаро танлов, спорт мусобақалари ва санъат фестивалларида совринли ўринларни қўлга киритмоқда.\nПрезидентимизнинг яқинда қабул қилинган “Профессионал таълим тизимини янада такомиллаштиришга доир қўшимча чора-тадбирлар тўғрисида”ги Фармони асосида мамлакатимизда 2020/2021 ўқув йилидан бошлаб Ўзбекистон Республикасида Таълимнинг халқаро стандарт таснифлагичи даражалари билан уйғунлашган янги бошланғич, ўрта ва ўрта махсус, профессионал таълим тизими ҳамда табақалаштирилган таълим дастурлари жорий этиладиган таълим муассасалари ташкил қилинади. Яъни ёшларимиз ўз хоҳиш-истаклари асосида халқ хўжалигининг турли йўналишлари бўйича мутахассис-кадрлар бўлиб етишишлари учун яна бир катта имконият берилмоқда.\nОлий таълим тизимида жараённи сифат ва мазмунан бойитиш, соҳага замонавий ахборот-коммуникацияни жорий этиш, дарслик ва ўқув қўлланмалари билан таъминлаш, олий ўқув юртларининг моддий-техника базасини мустаҳкамлаш, уларга кўпроқ мустақиллик бериш борасида ҳам салмоқли ишлар амалга оширилмоқда. Олий ўқув юртларидаги таниш-билишчилик, коррупция каби салбий иллатларга чек қўйиш, уларнинг олдини олиш улар фаолиятида устуворлик касб этмоқда.\nОлий ўқув юртларида ишлаётган профессор-ўқитувчиларнинг ойлик маоши бир неча баробар оширилди. Уларнинг яшаш шароитларини яхшилаш, моддий-маънавий жиҳатдан рағбатлантириш масалаларига эътибор кучайтирилди. Олий таълим муассасалари энг замонавий жиҳозлар билан таъминланмоқда. Молия масалаларида ҳам уларга муайян эркинликлар берилди. Энг асосийси, боғча тарбиячисидан тортиб, мактаб ва олий таълимда фаолият юритаётган барча ўқитувчиларни турли жамоат тадбирлари, хусусан, қишлоқ хўжалиги ишларига жалб этиш қатъий тақиқлаб қўйилди.\nШу ўринда кишини қувонтирадиган яна бир далилга тўхталсак. Ўтган давр мобайнида олий ўқув юртлари, уларнинг филиаллари сони ва олий таълимга қабул кўрсаткичлари кескин ортди. Агар мустақилликнинг дастлабки йилларида мамлакатимизда 40 та олий ўқув юрти фаолият кўрсатган бўлса, бугунги кунга келиб, уларнинг сони 111 тага етди. Жумладан, 2 та академия, 24 та университет,33 та институт, 1 консерватория, 1 миллий рақс мактаби ҳамда олий таълим муассасаларининг 30 та филиали, хорижий мамлакатларнинг 20 та олий ўқув юрти филиали фаолият кўрсатяпти.\nАйни кунларда мамлакатимиздаги олий ўқув юртларида 380 мингга яқин ёшларимиз бакалавриат ва магистратура йўналишида таҳсил олаётган бўлса, уларга 27 мингга яқин профессор-ўқитувчилар сабоқ беряпти.\nЭътибор берган бўлсангиз, бугунги кунда мамлакатимизда 1 миллиондан ортиқ фарзандларимиз мактабгача таълим муассасаларига борса,\n6,5 миллиондан кўпроқ ёшлар умумтаълим мактабларида, олий ўқув юртларида таҳсил олмоқда. Уларга эса ярим миллионга яқин устоз-мураббийлар таълим-тарбия бераётир.\nБу салмоқли рақам, албатта. Демак, тез орада сизу бизнинг сафимизга мустақиллик фарзандлари — кучли билим ва тафаккур, янгича дунёқараш эгалари келиб қўшилади. Янги авлод,янги куч майдонга чиқади. Бугунги ютуқлар ва муваффақиятларимиз бир неча карра зиёда бўлишида навқирон авлоднинг ҳиссаси катта бўлажак. Зеро, уларга давлатимиз раҳбарининг шахсан ўзи катта ишонч билдириб, қўллаб-қувватлаб турибди. Аждодларига муносиб авлод эса халқимизнинг, Президентимизнинг ишончини, албатта, оқлайди.


ФИФА: Равшан Эрматов хатосини тан олди\nКонфедерациялар кубогида Бразилия-Италия учрашувини бошқарган ўзбекистонлик ФИФА рефериси Равшан Эрматов ўйинда хатога йўл қўйганини тан олди.\nБу ҳақда ФИФА матбуот котиби Пекка Одриосола 23 июн куни маълум қилди.\n- У ҳеч кимдан кечирим сўрамоқчи эмас. Унинг хатога йўл қўйгани аниқ. Лекин у қандай вазиятда қарор қабул қилганини изоҳлаб берди. Барчаси жуда тез рўй берган. У пеналти тайинлаш учун ҳуштак чалмоқчи бўлиб турганда кўзининг бир чети билан гол урилиши мумкинлигини кўрган. Гол урилганидан сўнг эса уни ҳисобга олишга қарор қилган. Барчаси жуда тез юз берган. Бу албатта хатодир, - деди Пекка Одриосола матбуот йиғинида.\nАйни дамда қатор спорт нашрлари ўйинда қўйган хатолари учун ҳакам Равшан Эрматов ва унинг қанот ассистентлари Конфедерациялар кубогидан четлатилгани ҳақида хабар бермоқда. ФИФА матбуот котиби буни на тасдиқлади, на-да инкор этди.\n22 июн куни Бразилиянинг Салвадор шаҳрида ўтган Бразилия-Италия ўйини 4:2 ҳисобида мезбонлар фойдасига ҳал бўлди.\nЎзбекистонлик ҳакам Эрматовнинг баҳсларга сабаб бўлаётган хатоси ўйиннинг 70-дақиқасида юз берган. Бразилия жарима майдончасида италиялик Марио Баллотеллига нисбатан ишлатилган қўполликдан сўнг ҳакам ҳуштак чалиб, Бразилия термаси дарвозасига пеналти белгиламоқчи бўлган. Аммо шу пайт италияликлар рақиб дарвозасини ишғол этишган ва Равшан Эрматов голни ҳисобга олган.\nЭслатиб ўтамиз, 35 ёшли ўзбекистонлик ФИФА ҳаками Равшан Эрматов Бразилияда ўтаётган Конфедерациялар кубогида қанот ҳакамлари Абдуҳамидулло Расулов (Ўзбекистон) ва Баҳодир Қўчқоров (Қирғизистон) билан бирга хизмат кўрсатмоқда.\nКузатувчилар Конфедерациялар кубоги Равшан Эрматов учун 2014 йилда Бразилияда бўлиб ўтадиган Жаҳон чемпионати олдидан катта синов эканини айтишмоқда.\nЭрматов қатор йирик футбол беллашувлари, жумладан, 2010 йилда Жанубий Африкада ўтган Жаҳон чемпионати ўйинларини бошқарган.